novembar « 2009 « Glas Kragujevca\nArchive for novembar, 2009\nĆirić: Fiat investira do kraja godine\nPosted by GK in Ekonomija Beograd - Rebalans budžeta neće uskratiti sredstva za projekte ministarstva ekonomije. Investiranje Fiata u Kragujevcu počinje do kraja godine, izjavio je Nebojša Ćirić, državni sekretar u ministarstvu ekonomije i regionalnog razvoja, za RTS.\n"Nastavićemo projekte subvencionisanih stambenih i kredita za privredu, zamene vozila staro za novo, za kupovinu kragujevačkih ‘punto‘ automobila, uz popust od 1.000 evra", rekao je Ćirić, kao i da je rad u kragujevačkoj fabrici automobila obnovljen za rekordnih 15 dana, od požara. Izneo je i da se već prvog dana posle požara proizvodilo 120 vozila dnevno, a tokom prošle nedelje i 130, 140 vozila, kako bi se nadoknadio gubitak od požara. Ćirić je naveo i da se "inicijalno pomeranje početka Fiatovog investiranja dogodilo u martu, kada je trebalo da se zatvori finansijska konstrukcija i to zbog svetske finansijske krize i nekih globalnih planova italijanskog partnera oko kupovine Krajslera i Opela. Imamo izjavu predsednika Fiata Markionea da će aneks ugovora biti potpisan i da će investiranje početi do kraja ove godine", rekao je državni sekretar. "U ovoj godini u odnosu na 2008. izvoz u oblasti auto industriji biće udvostručen, a posebno kada je reč o auto-delovima, sa nekih 400 miliona evra na 900 miliona. Postoji trend da strani proizvođači iz zapadne Evrope, svoje pogone iz recimo Rumunije i Češke prebacuju u Srbiju, jer je jeftinija radna snaga, ali vrlo kvalitetna sa prizvodnjom na visokom nivou," rekao je Ćirić za nacionalni informativni servis.\nBez viza od Svetog Nikole\nPosted by GK in Politika Brisel, Beograd - Posle višegodišnjih priprema, ministri unutrašnjih poslova i pravosudja 27 zemalja Evropske unije, na sastanku u Briselu, danas su ukinuli vize, od 19. decembra, za gradjane Srbije, izvan Kosova, Makedonije i Crne Gore, koji imaju nove biometrijske pasoše, tako da će moći da putuju u skoro sve evropske zemlje, osim Britanije i Irske. Vlade u Londonu i Dablinu nisu potpisnice Šengenskog sporazuma o zajedničkoj imigracionoj politici, tako da one zadržavaju pravo da same razmotre mogućnost ukidanja viza za gradjane tri bivše jugoslovenske republike, kada procene da za to ima osnova. Na drugoj strani, ukidanje viza važi i za Švajcarsku, Norvešku i Island, zemlje koje su deo Šegenskog sporazuma iako nisu u EU.\nFrancuski ministar za imigraciju Erik Beson je pozdravio odluku, opisujući je kao značajan korak u pravcu približavanja tri zemlje zapadnog Balkana Uniji. Gradjani Srbije, Makedonije i Crne Gore mogu kao turisti da provedu najviše 3 meseca na teritoriji obuhvaćenoj Šengenskim sporazumom i ne stiču pravo da legalno rade u zemljama EU, za to im je i dalje potrebna radna dozvola. To znači da posle 3 meseca od ulaska u neku od zemalja "šengenskog prostora" moraju da izadju i da mogu ponovo da udju tek kada prodju još 3 meseca. Za državljane Albanije i Bosne i Hercegovine zemlje potpisnice Šengenskog sporazuma i dalje su potrebne vize, jer kako kažu u Briselu, vlade u Tirani i Sarajevu nisu ispunile uslove kako bi se našle na "beloj Šengen listi", navodi BBC.\nŠef Delegacije Evropske komisije u Srbiji Vensan Dežer i ambasador Švedske Krister Bringeus čestitali su građanima Srbije ukidanje viza za EU, ocenivši da je vizna liberalizacija važan korak na putu Srbije ka evropskoj budućnosti, čiji će krajnji ishod biti učlanjenje u Uniju.\nBringeus je, na konferenciji za novinare, odao priznanje ministarstvima pravde i unutrašnjih poslova, jer su za izuzetno kratko vreme uspeli da izvrše sve obaveze, uključujući izdavanje 1,4 miliona biometrijskih pasoša: „Ukidanje viza nije poklon. To je rezultat tesne saradnje Brisela i Beograda, velikih napora Evropske komisije, ali pre svega napornog rada sadašnje vlade Srbije i predsednika Srbije lično,“ rekao je Bringeus. Dežer je istakao da danas stupa na snagu Lisabonski sporazum, koji je uslov za nastavak procesa proširenja EU. „Srbija postaje deo jedinstvenog evropskog prostora kada su granice u pitanju, što znači da je to jedan od značajnijih koraka u pristupanju Srbije EU“, kaže Nada Kolundžija, Demokratska Stranka. Balint Pastor, iz Saveza vojvodjanskih Madjara, komentariše da su mnogi radili prethodnih meseci i godina na ukidanju viza, što je jedna od najboljih vesti ove godine“. Velimir Ilić, Nova Srbija, potseća da se o ukidanju viza pregovara od 2000. godine: „Ukidanje viza je dobro i mi smo očekivali da bude znatno ranije“.\nJedino su poslanici Srpske radikalne stranke ocenili da ukidanje viza neće doneti „nikakve posebne koristi građanima Srbije, niti će im poboljšati ekonomski položaj i doprineti boljem životu“, navodi Glas Amerike.\nPosted by GK in Društvo, Ekonomija, Grad, Politika Budžet Kragujevca za 2010. projektovan je na 6,86 milijardi dinara, za 4 do 5 odsto više nego za ovu godinu. Budžet za narednu godinu, zbog posledica ekonomske krize, biće recesioni, naročito za vanprivredu, ali i razvojni, jer je više od trećine rashoda predviđeno za investicije, pre svega za infrastrukturu i projekte kojima treba da se obezbede uslovi za Fiat automobile Srbija, navodi Danas.\nSavet ministara Evropske unije danas u Briselu treba da donese odluku o ukidanju kratkoročnih šengenskih viza, od 19. decembra ove godine, za državljane Srbije, osim sa prebivalištem na Kosovu, Crne Gore i Makedonije, koji imaju biometrijske pasoše. Visoki zvaničnik švedskog predsedništva EU navodi da će biti dopunjena Regulativa 539/2001 EU i "pozitivan šengenski spisak", ali bez prava na rad u zemljama evropske 27-orice. U turističke, ili slične svrhe, bez viza, treba da se omogući boravak do tri meseca, svakih pola godine, prenosi Beta.\nNepravilnosti u trošenju sredstava, poput onih koje su utvrđene revizijom budžeta za 2008, mogle bi da utiču na to da EU drastično smanji obim pomoći Srbiji. Potpredsednik Vlade Božidar Đelić naglašava da je transparentno trošenje budžetskih sredstava bitna komponenta evrointegracija i da Srbija treba da ojača finansijske institucije. “Valjani rad vrhovne revizorske institucije jeste jedan od ključnih uslova za dobijanje takozvanih strukturnih fondova od EU. Poučeni i nekim negativnim iskustvima, čelnici Evropske komisije nam neće dodeliti dodatne stotine milione evra strukturnih fondova kada Srbija dobije status kandidata, ukoliko nemamo dobre finansijske institucije, uključujući i vrhovnu revizorsku instituciju”, upozorava potpredsednik Vlade, navodi B92. Ministarstvo rada negiralo je nepravilnosti koje se odnose na održavanje velikog informacionog sistema, a koje su iznesene u Izveštaju budžetskog revizora. Kako je Tanjugu rekla sekretar u Ministarstvu rada i socijalne politike Tanja Matić "ne stoje" zamerke državnog revizora u vezi sa korišćenjem kompjuterskih usluga, jer se tu radi o "zatečenim ugovorima", sklopljenim 2004, 2006. i 2007. godine.\nPrvi kontingent od 140.000 vakcina farmaceutske kuće "Novartis" protiv novog gripa A H1N1 stigao je u nedelju u Srbiju i uzorci će biti predati Agenciji za lekove, rečeno je agenciji Beta u "Jugohemiji", koja je uvezla vakcine. Kako je navedeno, prve količine vakcina isporučene su 10 dana pre ugovorenog roka. Naučnici u Holandiji, uz pomoć ćelija iz mišića žive svinje, uspeli su da "odgaje" parče mišićnog tkiva, u laboratoriji. Pod uslovom da su ljudi spremni da jedu takvo meso, napredak u ovom pravcu bi, pored ostalog, omogućio veliko smanjenje metana, koje domaće životinje ispuštaju u atmosferu. Iako je naučnicima zabranjeno da probaju novo meso, oni izražavaju uverenje da bi ono svakako moglo da se iskoristi u pravljenju kobasica i ostalih mesnih preprađevina. Veštački proizvedeno mišićno tkivo, u sadašnjem obliku, nije pogodno za jelo, jer je previše tvrdo, ali naučnici rade na tome da ga istegnu i omekšaju. Pored toga što bi smanjilo patnje miliona domaćih životinja, veštački dobijeno meso bi imalo značajnu ulogu u sprečavanju klimatskih promena, piše Tajms. Promet nekretnina u Kragujevcu upola je manji je nego prošle jeseni ne samo zbog ekonomske krize, već i zbog neodgovornih izjava političara o subvencionisanim stambenim kreditima i stanovima, po ceni 500 evra po kvadratu. “Mnogi potencijalni kupci nekretnina su odustali u očekivanju takvog nerealnog programa. Cena od 500 evra po kvadratu bila bi moguća jedino ako bi lokalna samouprava besplatno davala lokacije za gradnju i investitore oslobodila plaćanja naknade za uređenje zemljišta. Čak i pod tim uslovima, tako jevtini stanovi ne bi mogli da se grade u centru, već na dalekoj periferiji“, kaže Dragan Obradović, vlasnik Agencije za promet nekretnina „Superior“, za Politiku.\nSudar bez smaka sveta\nPosted by GK in Društvo Ženeva - Inženjeri koji rade na Velikom sudaraču čestica Hadron (LHC) saopštili su da se u aparatu dogodio prvi sudar zraka protona. Uređaj se koristi za sudaranje zraka protona u pokušaju da se razjasni priroda univerzuma.\nZvaničnici kažu da je ovo važan korak ka operativnoj upotrebi LHC-a u naučnim eksperimentima. Dva niskoenergetska sudara dogodila su se dok su dva zraka istovremeno kružila po tunelu, dužine 27 kilometara, ispod francusko-švajcarske granice.\nNaučnici koji rade na eksperimentu Evropske organizacije za nuklearna istraživanja (CERN) oduševljeni su brzim napretkom od kada je mašina ponovo uključena, pre tri dana. Jedan zvaničnik izjavio je da je LHC danas uradio više za nekoliko sati, nego tokom pet operativnih dana, prošle godine, kada je eksperiment prekinut. Zahvaljujući hadronskom kolajderu, istraživači se nadaju da će pronaći tragove "crne materije" od koje je teoretski satkano 96 posto univerzuma i rešiti misteriju "Higzovog bozona", hipotetske čestice za koju se veruje da je ključ za razumevanje mase.\nU projekat je uključen veliki broj naučnika, iz 80 zemalja sveta i iako je ponovno pokretanje akceleratora uglavnom naišlo na odobrenje među naučnicima, ipak ima i onih koji smatraju da će se pri sudaru čestica doći do stvaranja tzv. crnih rupa, koje mogu prouzokovati smak sveta, navodi Slobodna Evropa.\nPosted by GK in Politika Izbor predsednika Vrhovnog kasacionog suda, republičkog javnog tužioca i drugih tužilaca na dnevnom je redu 5. sednice jesenjeg zasedanja Skupštine Srbije, koje je za ponedeljak sazvala Slavica Đukić-Dejanović, predsednica. Izborom će početi primena zakona, u reforme pravosuđa. Za predsednicu najviše sudske instance, Vrhovnog kasacionog suda, predložena je Nata Mesarević, dosadašnja vršiteljka dužnosti predsednika Vrhovnog suda Srbije, a za v.d. republičkog javnog tužioca Zagorka Dolovac, koja je bila v.d. okružnog javnog tužioca u Beogradu. Radi se o najstručnijim ljudim u tužilaštvu, kaže za B92 Nenad Konstantinović, član Odbora za pravosuđe i naglašava da je Vlada predala Skupštini predlog svih tužilaca u zemlji, ne mešajući se u izbor Državnog veća tužilaca. “Zagorka Dolovac je zaslužna što se vratio ugled u beogradsko javno tužilaštvo i jedna od najznačajnijih osoba, koja je uspela da ubedi američko pravosuđe da nam prvi put u istoriji predaju, ustupe krivični predmet slučaja Kovačević”, podseća Konstantinović.\nZemlje zapadnog Balkana neće ostati po strani kada je u pitanju dalje proširenje Evropske unije, rekao je novi evropski komesar za proširenje i susedsku politiku Štefan File, kao i da je nužno da se nastave započeti pristupni pregovori. Države zapadnog Balkana, uz Hrvatsku i Tursku, File je za "Mladu frontu dnes" označio kao zemlje koje će najčešće posećivati. Naveo je da je i ranije često boravio na Balkanu. "Bio sam na Kosovu, u Srbiji, Bosni i Hercegovini, u Hrvatskoj, pre svega kao ambasador pri NATO, više puta kao zamenik ministra odbrane, a takođe i privatno. Treba nastaviti započete pregovore, ali nije trenutak za nagađanja koja sledeća zemlja bi mogla da uđe u EU", rekao je novi evropski komesar za proširenje, prenosi Beta. Inicijativni odbor za osnivanje nacionalnog veća Jugoslovena osnovan je u Subotici, a podršku mu daje čak 80.000 članova, objavila je RTV. Po saopštenju novinara Đorđe Dragojlovića, jednog od pokretača inicijative i u drugim srpskim gradovima biće osnovani odbori, kako bi se konačno formirala jedinstvena organizacija Jugoslavena. Službeni jezik će im biti Srpskohrvatski, a postoji i pozamašan broj inicijativa kojima deklarisani Jugosloveni traže prava nacionalne zajednice. Po rečima Dragojlovića, u Subotici živi 8.562 građana koji su se izjasnili kao Jugosloveni, a u čitavoj Srbiji ih ima 80.721, prenosi Jutarnji list.\nSedam sindikalnih organizacija organizovalo je juče u Ljubljani demonstracije, pod sloganom "Za dostojanstvo čoveka", sa zahtevima da se najniža plata u Sloveniji poveća na 600 evra i da se povuku sporni predlozi u okviru reforme penzijskog sistema. Radnicima iz svih delova Slovenije pridružili su se i studenti i penzioneri, a organizatori ističu da se okupilo oko 30.000 ljudi, prenela je agencija STA. Predsednik Saveza slobodnih sindikata Slovenije Dušan Semolič je izjavio da masovne demonstracije predstavlja snažnu poruku vladi da preduzme mere koje će brzo omogućiti da radnici žive bolje. Minimalnu platu u Sloveniji prima 17.503 zaposlenih, a veće plate zahteva i oko 150.000 radnika koji primaju nešto više od 500 evra mesečno, prenosi Tanjug\nRevizija budžeta prvi korak\nPosted by GK in Društvo Beograd - Revizorski izveštaj potvrdio je sumnje da se ne zna gde idu pare građana, izjavio je za B92 Aleksandar Stevanović iz Centra za tržišna istraživanja. Revizija budžeta za 2008. godinu, kojom je utvrđen niz nepravilnosti i kršenja zakona u trošenju sredstava, prošla je gotovo bez reakcija Vlade. Pod lupom se našlo 14 ministarstava, a skoro u svakom je Državna revizorska institucija našla nešto problematično u trošenju novca, u javneim nabavkama, ugovorima o delu, ili u raznim uslugama. " Sada možemo malo manje da nagađamo, ali i dalje nemamo celovitu sliku. Ono što definitivno znamo je da nam je budžetski proces loš i da naši građani, koji izdvajaju jako mnogo, ne znaju gde ide deo njihovih para. To ne može da bude dobro i to nas ne svrstava u ozbiljne zemlje", rekao je Stevanović. U Vladi, reagovalo je jedino Ministarstvo ekonomije, koje je primedbe državne revizorske institucije, na svoj račun, nazvalo neutemeljenim i površnim. Direktor Republičke uprave za javne nabavke Predrag Jovanović izjavio je da ostaje da se vidi kako će biti kažnjeni odgovorni za propuste u trošenju novca iz državnog budžeta za prošlu godinu, koje je iznela Državna revizorska institucija. "Objavljene su nepravilnosti i sada ćemo videti na koji način će se sankcionisati ta ozbiljnija kršenja propisa koja je utvrdio revizor", rekao je Jovanović, kao i da kazne treba da zavise od vrste prekršaja. Rekao je i da su oni čiji je rad kontrolisan bili upoznati sa nepravilnostima do kojih je u njihovom radu došao državni revizor, prenosi Beta. Izveštaj državne revizorske institucije je ono što je nedostajalo pravnom sistemu Srbije i može se nazvati i revolucionarnim, izjavila je Zorana Marković direktorka Agencije za borbu protiv korupcije, za B92. “Da bismo mi dokazali da li se radi o nameri, prekršaju, krivičnom delu ili o propustima u postupku, moramo da preduzmemo dalje korake. To više ne mora da bude nadležnost revizora, to je nadležnost drugih državnih organa, pa i naše agencije, od 1. januara. Ono što ćemo mi uraditi, mi možemo da menjamo postupke ili popravljamo neke koruptivne mogućnosti, odnosno da umanjimo greške koje su rezultat, ja u ovom trenutku ne znam čega. Ako se utvrdi da postoji lična odgovornost, nema sumnje da tužilaštvo, policija treba da preduzmu korake iz svoje nadležnosti”, kazala je Markovićeva, dodaje isti medij.\nBringeus: U ponedeljak ukidanje viza\nPosted by GK in Politika Beograd – "Želimo u Evropu sa svojim identitetom", rekao je predsedni Srbije Boris Tadić, u Sava centru, na izbornom skupu Jedinstvene Srbije i pozvao na jedinstvo političkih stranaka u ostvarenju strateških ciljeva Srbije – očuvanju Kosova i ulasku u EU. Tadić je naveo i da se republička koalicija na vlasti okupila oko tih ciljeva. "Srbiji je potrebno jedinstvo i sabor svih ljudi dobre namere, koji žele da Srbija bude uređena i moderna zemlja", rekao je Tadić i poručio da izolacija Srbije nije u interesu građana i države.\nPredsednik Jedinstvene Srbije Dragan Marković izjavio je da je formiranje republičke vlasti sa Demokratskom strankom bio dobar potez.\nAmbasador Rusije u Beogradu Aleksandar Konuzin poručio je da će Rusija pružati svu pomoć Srbiji, u zaštiti njenog suvereniteta i teritorijalnog integriteta na Kosovu. "Kosovo u srcima Rusa odjekuje istim bolom kao u vašim srcima", poručio je Konuzin.\nKrister Bringeus, ambasador Švedske u Beogradu, zemlje koja trenutno predsedava Evropskom unijom, poručio je građanima Srbije da prate vesti u ponedeljak, jer se nada da će im biti saopštene dobre vesti. Briselu se u ponedeljak održava sastanak Savet ministara EU, na kome treba da se donese konačna odluka o ukidanju viza za građane Srbije, Crne Gore i Makedonije.\nNemački ambasador Volfgang Mas je na istom skupu poručio je da liberalizacija viznog režima za građane Srbije nije poklon, već nešto što je Srbija zaslužila. "To nije poklon, za te rezultate ste teško radili", rekao je Mas i ocenio da je Vlada Srbije uspela da ubrza evropske integracije zemlje i da je napredak u toj oblasti očigledan, prenosi Beta.\nPolitika: Dejanovićki pisao Amfilohije\nPosted by GK in Društvo Beograd – Mitropolit crnogorsko-primorski Amfilohije uputio je pismo predsednici Skupštine Srbije Slavici Đukić-Dejanović sa primedbama na Predlog statuta Vojvodine, pre nego što je Sveti arhijerejski sinod o njemu raspravljao, izjavio je za Politiku episkop bihaćko-petrovački Hrizostom (Jević), koji je do majskog sabora bio član, a u sada je član-zamenik “Vlade SPC“.\nIstim povodom, pisma slične sadržine upućena su i predsedniku Srbije Borisu Tadiću i predsedniku vlade Mirku Cvetkoviću. „To je bilo privatno obraćanje mitropolita Amfilohija, kao predsedavajućeg Svetog sinoda i mi u Sinodu nismo baš bili srećni što je to tako otišlo u javnost, pre nego što smo raspravljali o sadržaju tog obraćanja”, objašnjava episkop Hrizostom.\nMi smo to pismo naknadno prihvatili. Bilo je apsurdno da sada o njemu nešto raspravljamo, jer je pismo već otišlo u javnost. Na sednici Sinoda bilo je nekih primedaba na taj tekst pisma, ali sada ne mogu da se setim detalja.\nDa je pismo razmatrano u Sinodu, pre nego što je poslato i postalo dostupno javnosti, ukrstila bi se četiri mišljenja. Svakako da bi bilo bolje da je to sve formulisano na Sinodu ranije, jer bi se sigurno čule i neke nove ideje, rečenične formulacije, pa čak i jezičke. Znate, kada se piše zakon i ustav nekada tačka i zapeta mnogo znače. Trebalo je o svakom detalju raspraviti i dati svoje mišljenje, pre nego što je pismo upućeno.\nCrkva ovu debatu oko autonomije Vojvodine treba da isprati do kraja. Trebalo bi da se oglasi zvanično i Sveti sinod, a mislim da bi trebalo sazvati pod hitno i konferenciju episkopa iz Srbije, da se izjasni o tako važnom pitanju statuta i samog položaja Vojvodine. Nije dobro da se mi, episkopi koji sada živimo u drugim državama i dijaspori, mešamo u poslove SPC na teritoriji Srbije. Možda se neko neće složiti sa mnom, ali SPC treba da da svoj doprinos jednoj konstruktivnoj raspravi o položaju Vojvodine, uz uvažavanje i drugačijih stavova, navodi episkop Hrizostom, piše M. Pešić.\nPosted by GK in Ekonomija, Politika Brojne nedostatke i nepravilnosti u korišćenju budžetskih sredstava za 2008. godinu uočila je Državna revizorska institucija. Dokument o prvoj nezavisnoj kontroli budžeta, Slavici Đukić Dejanović, predsednici skupštine Srbije, uručio je Radoslav Sretenović, glavni državni revizor. Zavisno od težine prekršaja državni revizor je najavio i podnošenje prekršajnih ili krivičnih prijava. Sretenović kaže da je nepravilnosti u potrošnji bilo kod svih koji raspolažu sredstvima iz državne kase. “Zaključivaniu su ugovori o delu, mimo Zakona o radu, za poslove koji su sistematizovani i u okviru delokruga Ministarstva ekonomije, ali ne samo kod njih, što je nedopustivo“, izjavio je Sretenović. Nemanja Nenadić iz organizacije "Transparentnost Srbija" potvrdio je da izveštaj Državne revizorske institucije ukazuje na brojne nepravilnosti o kršenju Zakona o budžetskom sistemu i javnom nabavkama. “Neki oblici mogu biti i kršenje službenog položaja“, ocenjuje Nenadić. Otkrivene su i nepravilnosti u plaćanju prekovremenog rada, bez evidencije, kao i kompjuterskih ili usluga informisanja. Evropska komisija imenovala je 27 novih komesara. Srbijom će se, umesto Oli Rena, kao novi Komesar za proširenje baviti Čeh Stefan File, trenutno na dužnosti ministra za evropska poslove u vladi Jana Fišera. Od 1982. do 1989. bio je član komunističke partije Čehoslovačke. Tokom bogate diplomatske karijere, bio je na nekoliko funkcija u češkom ministarstvu spoljnih poslova. Od 1990. do 1995. godine, obavljao je dužnost prvog sekretara stalne misije Češke pri Ujedinjenim nacijama.\nNjegova ovlašćena proširena su i na odnose sa susedim zemalja Evropsk unije. Dosadašnji komesar za proširenje Ren, biće zadužen za nadzor evropske monetarne politike, Karel de Guht za sektor spoljne trgovine, a Janez Potočnik za životnu sredinu. File je ocenio da je proces proširenja EU jedan od najvećih uspeha Unije, a nastavak tog procesa, jedan od najtežih zadataka pred kojima Unija danas stoji. "Zato sam spreman da sarađujem, ne samo sa predsednikom Evropske komisije Žozeom Manuelom Barozom, već i sa visokom predstavnicom z a spoljnu i bezbednosnu politiku Ketrin Ešton, čija je uloga za ovaj portfelj ključna", dodao je u saopštenju File, navode agencije.\nJoš nije utvrđen uzrok požara,14. novembra, u kragujevačkoj Fabrici automobila. I dok Suzana Grujović, okružni istražni sudija još čeka nalaze, sindikati sumnjaju da se namerno odugovlači i da nadležni ne ulažu maksimalne napore, a poslovodstvo nema nikakve zvanične informacije. Nebojša Zdravković, zamenik gradonačelnika Kragujevca, smatra da će štetu platiti osiguranja “Zastave“ i “Goše“, koja je bila izvođač radova u fabrici, navodi B92.\nKinezi prave rezerve belog luka zbog straha od svinjskog gripa što je dovelo do nestašica i do 15-strukog povećanja njegove cene, u poslednjih godinu dana. Dejli telegraf objašnjava da je to zato što investitori u Kini nastoje da stvore veštačku nestašicu i tako podignu cene. Dejli telegraf piše da su glasine da ova začinska biljka štiti od virusa H1N1 doprinele inflaciji cena i da je jedna škola u Hangdžuu, na istoku Kine, nabavila više od 200 kilograma belog luka, koji učenici moraju da jedu svaki dan. Ipak, analitičari smatraju da je ogroman skok cena posledica tržišnih manipulacija, navodi londonski list.\nZa ekologiju 32 miliona dinara\nPosted by GK in Grad Kragujevac – Skupština grada usvojila je danas Odluku o budžetskom Fondu za zaštitu životne sredine, koji za narednu godinu treba da dostigne 32,57 miliona dinara, kako je odbornike informisao dr Srđan Matović, član Gradske vlade za ekologiju, održivi razvoj i saradnju sa udruženjima građana.\nPo njegovim rečima, Odluka je rezultat novih ekoloških zakona, iz maja ove godine, čime Kragujevac prvi put formira ovakav fond, u budžetu grada. Do kraja godine očekuje se i gradska odluka o novom načinu naplate posebne naknade za zaštitu životne sredine – lokalne ekološke takse. Na taj način, finansiraće se programi, projekati i druge aktivnosti, u očuvanju, održivom korišćenju, zaštiti i unapređivanju životne sredine, na području Kragujevca.\n“Nadam se da će grad u budžetu za 2011. moći da izdvoji više srdstava za ove namene i da ćemo, vremenom, obezbediti i finansiranje upravljanje otpadom i otpadnim vodama “, rekao je Matović i da sva sredstva od naknada za životnu sredinu treba da se slivaju u ovakav Fond i troše strogo namenski, što je i tendencija zakonodavca. Do kraja godine, najavljen je program trošenja sredstava za ekologiju, u 2010. Najavljeni su izrada Lokalnog ekološkog akcionog plana, pošumljavanje, uklanjanje tri preostala radioaktivna gromobrana, sa stambenih zdrada, finansiranje ekoloških udruženja i “mnoge druge obaveze lokalne smouprave, prema ovim zakonima“, kaže gradski sekretar za životnu sredinu.\nPredviđeno i rešavanje buke u Glavnoj ulici i još nekim delovima Kragujevca. “Što je najvažnije, Kragujevac će naredne godine morati da dobije regionalni i lolakni plan upravljanja otpadom i na taj način konačno reši jedan od najvećih ekoloških problama, gradske deponije u Jovanovcu, samo 1.600 metara od Skupštine grada“, zaključio je Matović.\nGodina moderne Srbije\nGradski parlament je 2010. proglasio godinom moderne Srbije, u Kragujevcu, povodom 175. godišnica Prvog srpskog teatra, kao i Sretenjskog ustava, prvog u novijoj nacionalnoj istoriji. Takođe je osnovan Muzički centar, koji treba da institucionalizuje buduće manifestacije te umetnosti.\nUsvojene su i odluke o izradi planova generalne regulacije 25 gradskih naselja i 2 radne zone, kao i detaljne regulacije dela gradskog centra, stambenog naselja Bubanj, naselja Stara radnička kolonija i industrijske zone Kormansko polje. Utvrđene su udaljenosti i visina objekata, u legalizaciji. Usvojena je odluka o prestanku odborničkog mandata Dragane Jokićević, dok je mandat potvrđen Slavoljubu Dragutinoviću, na inicijativu Mirka Čikiriza (SPO-ZES). Usvojena je i Odlukao saradnji komunalne policije i inspekcijskih službi grada.\nYou are currently browsing the archives for novembar, 2009\nSkorašnji članci\tZa mlade inženjere FAS 1.000 kandidata\nDinkić najavio rebalans budžeta\nNovi F500L living\nSrbija pred signalom EU\nArhive\tjun 2013 (50)


Ministar odbrane čestitao Dan državnosti Srbije - Politika - Dnevni list Danas\nPočetna » Politika » Ministar odbrane čestitao Dan državnosti Srbije\nMinistar odbrane čestitao Dan državnosti Srbije\nMinistar odbrane Aleksandar Vulin čestitao je danas svim pripadnicima tog ministarstva i Vojske Srbije 15. februar – Dan državnosti Srbije i izrazio uverenje da će oni nastaviti da obavljaju svoje zadatke odgovorno, posvećeno i na dobrobit naroda i države.\n0Piše: Beta 14. februara 2019. 14.16\n„Sa istorijskog aspekta 15. februar – Dan državnosti, kada je donet prvi Ustav Kneževine Srbije i kada je počeo Prvi srpski ustanak, povezan je sa izuzetno važnim događajima za srpski narod. U srpskoj istoriji ovaj dan je od posebnog značaja, prevashodno zbog želje srpskog naroda da stvori modernu državu i trajan je izvor i nadahnuće budućim pokoljenjima“, naveo je ministar u čestitki.\nVulin je dodao da jedinice vojske obavljaju brojne postavljene zadatke i postižu sjajne rezultate u obuci i osposobljavanju, kao i da uspešno održavaju zahtevani nivo operativnih i funkcionalnih sposobnosti.\nAleksandar Vulin, cestitka, sretenjeBeograd\nVulin čestitao vojnoj reprezentacije Srbije u atletici na osvojim odličjima


Rama: Rusija koristi Srbiju kao piona u šahu | SC Radar\nPremijer Albanije Edi Rama u intervjuu za italijanski list “Republika” izjavio je da Rusija koristi Srbiju “kao piona na šahovskoj tabli” i rekao da između turskog i ruskog uticaja na Balkanu postoji “važna razlika” u tome što Turska “ne pokušava da nameće ništa balkanskim zemljama”.\n“Postoji važna ralika, po našem mišljenju, između Turske i Rusije. Mi Albanci Tursku vidimo kao državu regiona, koji pokušava da igra svoju ulogu bez pokušaja nametanja bilo čega balkanskim zemljama”.\nRekao je i da je Turska “zemlja koja je vezana za evroatlantsku perspektivu”.\n– Rusija ima vezu sa Srbijom, sa slovenskim svetom, ali koristi tu vezu kao da je u pitanju pion na šahovskoj tabli ruskih geostrateških interesa – ocenio je Rama.\nOn je na pitanje da objasni šta znači njegova tvrdnja da se nakon ratova 90-ih godina prošlog veka balkanske zemlje transformišu “iz neprijatelja u susede” i kakav odnos Albanija ima sa Srbijom, podsetio da je “pre četiri godine bio prvi albanski premijer koji je posetio Beograd od 1946.” i da je “predsednik (Srbije Aleksandar) Vučić bio prvi koji je došao u Albaniju za poslednjih 60 godina”.\n– Radimo na ambicioznom planu sa ciljem ukidanja carinskih stopa, olakšavanja trgovine i to će nam korak po korak pomoći u prevazilaženju naših razlika i rešavanju naših sporova. Kosovo je tačka neslaganja, ali se bavimo time, možemo sa sarađujemo – kazao je Rama.\nOn je rekao da “Albanija i Albanci ostaju zemlja i narod najnaklonjeniji Evropi”.\n– I to nije samo zato što želimo da postanemo punopravni član političkog i ekonomskog bloka koji osećamo kao svoj dom i koji će pomoći našem razvoju, našoj stabilizaciji. To je i zato što je Balkan i dalje region u kojem je sećanje na evropske ratove i dalje živo. Istorija može da se ponovi, a EU je nastala i duguje svoj uspeh tome što je garantovala evropskim narodima mir i prosperitet nezabeležen u prošlosti – naveo je albanski premijer.


Žitovojvodina: Cenu pšenice odrediće tržište | Autonomija\nŽitovojvodina: Cenu pšenice odrediće tržište\nNeargumentovane ocene da će cena pšenice biti 20 dinara za kilogram\nUdruženje mlinara i pekara Žitovojvodina kritikovalo je danas pojedine procene da će realna cena pšenice ovogodišnjeg roda biti 20 dinara za kilogram bez PDV-a i dodalo da će realnu cenu moći da formira jedino tržište.\nŽitovojvodina je u saopštenju za javnost navela da će ovogodišnji rod pšenice biti značajno veći u odnosu na prošlu godinu, kako u Srbiji, tako i u svim okolnim zemljama, poput Mađarske, Rumunije, Hrvatske, kao i u zemljama velikim izvoznicama pšenice poput Rusije i Ukrajine, pa će ostati i značajni viškovi pšenice namenjene domaćem tržištu i izvozu.\n„Pšenica, kao jedan od najvažnih berzanskih artikala, svoju cenu formira jedino na tržištu kao rezultat ponude i tražnje, i to je jedina cena koju industrijsko mlinarstvo uvažava i prihvata. Ista pravila važe i za cenu brašna, bez obzira na proizvodne, kalkulativne troškove i na želje mlinara“, navodi se u saopštenju za javnost.\nDodaje se da na današnji dan domaće izvozne kuće, limitirane cenom pšenice iz tržišnog okruženja Srbije, maksimalno mogu proizvođačima u ovom trenutku da plate oko 16 dinara za kilogram pšenice, bez PDV-a.\n„Žetva pšenice roda 2013. godine praktično još nije ni počela i svako neargumentovano licitiranje cenom pšenice je proizvoljno, a jedinu i zadnju reč daće tržište kada za to budu stvoreni uslovi“, ističe se u saopštenju.\nŽitovojvodina je podsetila da je nedavno predložila resornim ministarstvima da se za ovogodišnji rod pšenice omogući beneficirana kamata industrijskim mlinovima, kako bi mogli kupiti veće količine pšenice neposredno posle žetve, što bi bila i direktna pomoć primarnom agraru, ali se niko iz resornih ministarstava nije oglasio tim povodom.


M. D.\t 19. avgusta 2015. 10:28\nTaj privremeni prihvatni centar biće nedaleko od autoputa, verovatno iza hotela “Nacional”, rekao je Vučić novinarima nakon što je u parku kod Beogradske autobuske stanice obišao migrante koji tu privremeno borave.\nVučić migrantima: Ovde ste dobrodošli, osećajte se sigurno\nPredsednik Vlade Srbije Aleksandar Vučić obišao je danas migrante koji privremeno borave u parku kod Beogradske autobuske stanice, raspitao se za njihove potrebe i obećao da će Srbija uraditi sve što bude mogla da se osećaju bolje.\n“Uradićemo sve za vas, da budete sigurni kao u svom domu i uvek ste dobrodošli u našu zemlju”, poručio je Vučić migrantima.\nEkipe Crvenog krsta koje su sa premijerom podelile su im pakete u kojima su pelene, sokovi i voće, a predsednik vlade se raspitivao šta im još treba. Na putu ka boljem životu jedna od stanica brojnim migrantima su parkovi nadomak Železničke i Autobuske stanice, a, prema procenama, dnevno u tim parkovima boravi od 500 do 700 ljudi.\nVučić: Nikome neću dozvoliti da ponižava Srbiju\nPremijer Srbije Aleksandar Vučić rekao je danas, reagujući na izjavu predstavnika EU da nisu nadležni za ukidanje dvojezičnosti u Vukovaru, da je Srbija čvrsto opredeljena za put u EU, ali da neće dozvoliti da bilo ko ponižava našu zemlju.\n“Kada je u pitanju Srbija, izjašnjavali su se po mnogo manje važnim pitanjima i držali pridike. Oko temeljnih vrednosti EU, za koje se svi zalažemo – demokratija, sloboda, ljudska i manjinska prava nemaju reakciju na svoju državu članicu, a mešaju se u nešto što nema veze sa temeljnim vrednostima i to u zemlji koja još nije članica Unije”, primetio je Vučić.\n“Zamislite da smo mi ukinuli u Beogradu ili Subotici latinicu, to bi bio skandal svetskih razmera”, rekao je Vučić, dodajući da će borba za prava srpskog naroda biti nastavljena.\n“Nikada nećemo uskraćivati prava nekom drugom narodu kod nas. Koristite latinično, ćiriličko pismo, u Srbiji možete slobodno, ovo je slobodna i otvorena zemlja”, zaključio je Vučić.\n“Vidim da su se gospoda (lider DS Bojan) Pajtić i (lider SDA Sulejman) Ugljanin veoma obradovali izborima, moguće je da im ta želja bude uslišena”, rekao je Vučić i sa osmehom dodao:\n“Vidite da ljudi to traže, a ja poštujem naše političke protivnike”.


Nova sekcija, đaci uče o konjarstvu (VIDEO) - Hit Radio Pozarevac\nNova sekcija, đaci uče o konjarstvu (VIDEO)\nIzvor: Hit radio\nPoljoprivredna škola sa domom učenika "Sonja Marinkovic" u sardnji sa KD "Knez Mihailo" iz Požarevca, pokrenula je sekciju "konjarstvo", koja se prvi put od osnivanja škole realizuje, rekao je u jutarnjem programu "Nedremanje" Ivan Miloš, doktor veterinarske medicine i profesor stručnih predmeta u Poljoprivrednoj školi "Sonja Marinkovic"u Požarevcu.\nKako je rečeno u emisiji, do ove saradnje i pokretanja sekcije došlo na je inicijativu profesora stručnih predmeta Ivana Miloša, doktora veterinarske medicine, sudije zaprega i sudije za kasački i galopski sport, ali i zahvaljujući velikom interesovanju i podršci direktora škole Vidoja Vukašinovica i direktora KD Aleksandra Milenkovica.\nSekcija je krenula sa radom pre samo dva meseca, i kako je rekao profesor Ivan Miloš, već sada mogu da se pohvale da imaju izuzetan odziv i na redovnim sastancima u školi i sastancima na hipodromu KD "Knez Mihailo", koji se održavaju vikendom.\n"Divno je biti sa ovim mladim ljudima koji deo svog slobodnog vremena provode na cistom vazduhu, družeci se i razvijajuci veštine koje ne mogu da savladaju u širem okruženju", rekao je prilikom gostovanja Ivan Miloš, koji ujedno i vodi ovu sekciju.\nSekcija je otvorena za sve učenike Poljoprivredne škole, svih profila i razreda, a trenutno broji 32 člana sa stalnim prilivom novih zainteresovanih učenika.\nUskršnji dečiji festival u Kostolcu\nPromocija knjige “ Krivda i pravda”\nU subotu predstava za najmlađe\nDesetogodišnjica smrti Slobodana Miloševića (FOTO)\nPolaganje urne Mirjane Marković u subotu u Požarevcu\nPolicija u prtljažniku vozila pronašla meso divlje svinje\nRak pluća svakog dana odnese 13 života\nSajam cveća u Golupcu\nNastavak akcije dodele auto sedišta za bebe(VIDEO)\nNovi panciri za požarevačku policiju (VIDEO)\nSrbija slavila u Požarevcu (FOTO)\n"Dan otvorenih vrata" u požarevačkoj Poljoprivrednoj školi\nProlećni salon ULUP-a u Galeriji „Krug“\nSanacija toplovoda u Radomira Milenića Rusa 2 i Trg Radomira\nSmotra scenskog stvaralaštva dece Braničevskog okruga\nUhapšen zbog nasilja u porodici\nKursna lista - 18.04.2019


Gorska služba spasavanja – KOPAONIK\nGorska Služba Spasavanja (GSS) je dobrovoljna i neprofitabilna organizacija čiji je osnovni cilj pomoć i spasavanje ljudi u nepristupačnim, planinskim i urbanim uslovima.\nSpasioci Gorske Službe Spasavanja su poslednja instanca i nada ugroženih ljudi, jer njihova aktivnost počinje onda kada druge, civilne i vojne, službe ostanu bez adekvatnih rešenja. Spasiti ljudski život, pomoći čoveku u nevolji osnovni je zadatak GSS-a.\nGSS je osnovana 1956 godine od strane iskusnih alpinista, po ugledu na alpske zemlje,a zatim su ciljevi i zadaci modifikovani i uskladjiivani sa potrebama i mogućnostima u Srbiji.\nDanas, Gorsku Službu Spasavanja, sačinjava oko 150 aktivnih spasilaca, od kojih su mnogi iskusni planinari, visokogorci, alpinisti, sportski penjači, speleolozi, ronioci, skijaši i paraglajderisti.\nGorska Služba Spasavanja na Kopaoniku zvanično postoji od 29. novembra 1979 godine. Tokom proteklih 28 godina spasilačkog rada na Kopaoniku,\nspasioci GSS-a su dobili sve pohvale za požrtvovanost, hrabrost i efikasnost, i to od onih kojima su bili potrebni. Zbog toga je GSS danas, specificni zaštitni znak srpskog planinarstva, a pojava spasioca uvek biva primećena i cenjena. Gorska Služba Spasavanja (GSS) je specificna, i elitna, organizacija u okviru Planinarskog Saveza Srbije (PSS).\nU slučaju potrebe, šefa smene Gorska Službe Spasavanja na Kopaoniku uvek možete dobiti na telefon 063/466-466, a sve ostale informacije možete naći njihovoj internet adresi\nSPOMENKA S MAJSTOROVIC 17 marta, 12:09\nDa li je moguce, da nasi ljudi ne prepoznaju znacaj neprofitabilne organizacije………gledala sam tokom prosle nedelje koliko dugo traje obuka ljudi, od cijeg prisustva, postavljenih duz skijaske staze, nekada su i sekunde bitne do njihovog dolaska. Organizovani su i marljivi kao mravi……..DISU SVI KAO JEDAN, NESEBICNI HUMANITARCI, KOJI CAK NI SVOJ DOM NEMAJU NA KOPAONIKU……..Vazno je skijati se, i videti da si u trendu…….A BITI COVEK KOJI TI PRUZA POMOC IZ LJUBAVI PREMA ZIVOTU…..ZA SVAKO JE POSTOVANJE


Održana javna debata "Postupak izvršenja odluke Komiteta za ljudska prava UN (Slučaj Bodrožić)"\nNa Pravnom fakultetu u Beogradu 05.09.2007., predstavnici YUCOM-a kroz studiju slučaja Bodrožić analizirali postupak izvršenja odluka Komiteta UN za ljudska prava na javnoj raspravi u organizaciji udruženja Pravnici za demokratiju i Društva sudija Srbije.\nMr Dejan Milenković predstavio je mehanizam zaštite ljudskih prava pred Komitetom za ljudska prava Ujedinjenih nacija. Milenković je prisutne upoznao sa strukturom, nadležnošću I postupkom pred Komitetom UN za ljudska prava.\nMilan Antonijević prezentovao je postupak izvršenja odluka Komiteta za ljudska prava Ujedinjenih nacija i ukazao na postojanje nedostataka zakonodavstva Srbije koji onemogućuju funkcionisanje zaštitnog mehanizma ljudskih prava Ujedinjenih nacija.\nPOSTUPAK IZVR� ENJA ODLUKA KOMITETA ZA LJUDSKA PRAVA UJEDINJENIH NACIJA I NEDOSTACI ZAKONODAVSTVA SRBIJE\nNAPOMENA: Tekst je objavljen u časopisu LEX FORUM br.1-4/2006, u izdanju LawDem-a\nGrađani u državama koje su ratifikovale prvi Fakultativni protokol uz Međunarodni pakt o građanskim i političkim pravima imaju pravo obraćanja Komitetu za ljudska prava Ujedinjenih nacija. Država Srbija je ratifikovanjem ovog protokola 2001. godine otvorila mogućnost da građani, po iscrpljivanju svih pravnih sredstava pred domaćim državnim organima, upute individualnu predstavku Komitetu za ljudska prava Ujedinjenih nacija.\nKako odlučivanje ovog ugovornog tela Ujedinjenih nacija predstavlja korektor prava iz Pakta o građanskim i političkim pravima koja je država uskratila građanima, poštovanje odluka Komiteta za ljudska prava UN je najbitiniji, a ujedno i najproblematičniji element.\nPovodom predstavke koju je YUCOM u slučaju Željka Bodrožića, novinara iz Kikinde, podneo Komitetu za ljudska prava Ujedinjenih nacija, doneta je 31. oktobra 2005. godine meritorna odluka Komiteta UN da je država u slučaju krivične osude Željka Bodrožića (Dmitar � egrt protiv Željka Bodrožića) ugrozila slobodu izražavanja zagarantovanu članom 19. Pakta o građanskim i političkim pravima. Ovaj slučaj koji je YUCOM vodio pred Komitetom za ljudska prava predstavlja jedinu odluku ove vrste kojom se našoj državi nalaže da preduzme konkretne mere, uključujući ukidanje presude, restituciju kazne, kao i povraćaj isplaćenih sudskih troškova. Državi je takođe naloženo i da nadoknadi štetu Željku Bodrožiću, koju je pretrpeo kršenjem prava iz člana 19. Pakta o političkim i građanskim pravima. O preduzetim merama država je bila dužna da u roku od 90 dana (tj. do 31. januara 2006.) dostavi izveštaj Komitetu za ljudska prava.\nMeđutim, pokazalo se nakon dve godine od donošenja Stava Komiteta, da mogućnost obraćanja Komitetu, kao i Stavovi koje Komitet donosi nemaju efekat, ukoliko nisu praćeni čvrstim domaćim mehanizmima za sprovođenje Stavova.\nSlučaj Bodrožić, kao prva i jedina odluka Komiteta za ljudska prava protiv Srbije, otvorila je pitanje mehanizama za sprovođenje odluka i donela nove pravne dileme od čijeg rešavanja zavisi i ispunjavanje obaveza države prema ovom ugovornom telu UN. Direktna primena Stava Komiteta nije usledila, već je došlo do niza prepreka kojima se opstruirala odluka Komiteta. To je imalo za posledicu da je osporena presuda i dalje na snazi, kao i da naknada nematerijalne štete nije isplaćena.\nMora se napomenuti da ne postoji direktna obaveza država potpisnica Fakultativnog protokola da postupaju po Stavovima Komiteta za ljudska prava UN. Stoga, po stupanju na snagu Evropske konvencije o ljudskim pravima i uspostavljanjem nadležnosti Evropskog suda za ljudska prava i za Srbiju, slabi interesovanje za obraćanje pojedinaca Komitetu za zaštitu ljudskih prava, upravo zbog postojanja garancija države da će sprovesti presudu ESLJP, koje ne postoje u slučaju odluka Komiteta UN.\nPosledice po državu, u slučaju nepoštovanja Stavova Komiteta za ljudska prava UN su na nivou moralne i političke odgovornosti, a ogledaju se i u dužnosti države da izveštava o merama koje je preduzela, u skladu sa nalozima iz donetog Stava Komiteta. Imajući u vidu da je zadatak Komiteta za ljudska prava da nadgleda primenu Pakta od strane država potpisnica, velika snaga Komiteta je u njegovom moralnom autoritetu koji proizilazi iz činjenice da su sve države sveta potpisnice Pakta. Samim tim, Komitet ne predstavlja jednu geografsku ili nacionalnu odeljenu celinu već predstavlja "globalni glas".\nTako, država potpisnica, po donošenju Stava Komiteta o kršenjima prava iz Pakta, ima obavezu da izvesti Komitet o preduzetim merama, s tim što se u samom Stavu navodi rok u kojem je država to dužna da učini.\nTakođe, pri Komitetu deluje i Specijalni izvestilac o sprovođenju Stavova, čija je isključiva nadležnost praćenje mera koje je država preduzela u skladu sa nalozima iz Stavova koje je Komitet doneo na svojim zasedanjima. Specijalni izvestilac podnosi godišnji izveštaj Komitetu o konkretnim akcijama koje su države preduzele, a istovremeno se razmatraju i svi pojedinačni slučajevi i mere koje Komitet mora preduzeti kako bi se osiguralo ili pospešilo izvršavanje naloga iz Stavova. Izveštaj specijalnog izvestioca ulazi u godišnji izveštaj koji Komitet podnosi Generalnoj skupštini UN. Takođe, Specijalni izvestilac može izdati konkretne naloge državi potpisnici ili se sresti sa državnim zvaničnicima, kako bi se raspravile sve okolnosti slučaja i radnje koje država mora preduzeti. Ovde se mora još jednom napomenuti da ni jedan komitet UN (Komitet za ljudska prava, Komitet protiv torture, Komitet za eliminaciju rasne diskriminacije, Komitet za eliminaciju diskriminacije žena) ne može primorati državu da pruži pravni lek žrtvi kršenja ljudskih prava, ali mehanizam Specijalnog izvestioca o sprovođenju stavova može služiti da se napravi dodatni pritisak na državu potpisnicu, kako bi ona u potpunosti poštovala naloge iz donetih odluka Komiteta za ljudska prava UN.\nZnačaj ovih posledica ne treba umanjivati, jer ostaje beleg da država ne poštuje odluke ugovornih tela UN, kao i da država ništa ne čini u slučajevima za koje je ovaj organ Ujedinjenih nacija utvrdio da se evidentno radi o kršenju prava zagarantovanih Paktom o građanskim i političkim pravima.\nPostavlja se pitanje koja su konkretna rešenja koja bi nas približila primenjivanju odluke Komiteta za ljudska prava UN?\nKao prvi korak po dobijanju Stava Komiteta u većini država koje su izgubile pred Komitetom za ljudska prava, bilo je zvanično objavljivanje odluke Komiteta, kao i slanje ove odluke organu koji je prekršio prava iz Međunarodnog Pakta o građanskim i političkim pravima. U slučaju Bodrožić, država još nije obavestila sud koji je osudio Bodrožića o donošenju Stava kojim se nalaže ukidanje presude suda.\nTakođe, ugrađivanje novih mehanizama u zakonodavstvo Srbije, po ugledu na odredbe predviđene za sprovođenje odluka Evropskog suda za ljudska prava bi u velikoj meri olakšalo sprovođenje odluka ugovornih tela UN i na efikasan način prevazišla postojeća pravna praznina.\nOno što se izdvaja kao zaključak je da gotova rešenja ne postoje, ali preuzimanje dobre prakse ostalih država bi u velikoj meri doprinelo popravljanju slike o Srbiji, kao zemlji koja poštuje preuzete međunarodne obaveze i čini napore kako bi se ispravile posledice kršenja prava iz Pakta o građanskim i političkim pravima.


Biznis Autor:Beta, FoNet10. apr. 202016:40 > 18:08\nOn je najavio da će naredne nedelje biće usvojene još dve uredbe – jedna se odnosi na Upravu za agrarna plaćanja i pomoć poljoprivrednicima, a druga će definisati garantnu šemu za kredite koje će odobravati banke, što će otvoriti još dve milijarde evra sredstava za privredu.\nPredviđeno je da privatne firme mogu da koriste pomoć pod uslovom da od 15. marta 2020. godine, pa do dana stupanja na snagu uredbe, nisu smanjivali broj zaposlenih za više od 10 odsto.\nNe računaju se zaposleni koji su zaključili ugovor o radu na određeno vreme pre tog datuma za period koji se završava u periodu od 15. marta 2020. godine, pa do stupanja na snagu te uredbe.\nPomoć će moći da koriste i preduzetnici koji su registrovali privremeni prestanak obavljanja delatnosti najranije na dan 15. marta 2020. godine, odnosno na dan proglašenja vanrednog stanja, kao i udruženja i druge neprofitne organizacije, ukoliko nisu na spisku korisnika javnih sredstava.\nMogućnost odlaganja plaćanja poreza i doprinosa se odnosi na one privredne subjekte, uključujući i ogranke i predstavništva stranih pravnih lica, ali ne važe za banke i druge finansijske institucije.\nVladinom uredbom je odloženo plaćanje poreza i doprinosa na zarade i naknade zarada do 4. aprila 2021. godine. Izmirenje te obaveze će početi od januara sledeće godine i to na najviše 24 mesečne rate, bez kamate.\nNa uplati bespovratnog novca iz budžeta, odnosno minimalne zarade u iznosu od oko 30.000 dinara, mogu da računaju preduzetnik, preduzetnik paušalac, preduzetnik poljoprivrednik, preduzetnik drugo lice, pravna lica koja su razvrstana kao mikro, mala i srednja. Isplata će početi u maju i sledeće dve rate su u junu i julu.\nVelika preduzeća će imati pravo na bespovratna sredstva u iznosu od 50 odsto osnovne minimalne neto zarade za mart 2020. godine, i to za zaposlene kojima je rešenjem utvrđen prekid rada posle uvođenja vanrednog stanja. Isplata će biti u maju, junu i julu, u iznosu 50 odsto minimalne zarade za mart.\nObaveza otvaranja namenskog računa\nPreduzeća imaju obavezu da otvore namenski račun, preko koga će im biti uplaćen taj novac.\nMeđutim, kako je upozorio ministar finansija, izgubiće pravo na korišćenje državne pomoći ako u periodu od uvođenja vanrednog stanja pa do isteka roka od tri meseca od poslednje isplate direktnih davanja, smanje broj zaposlenih za više od 10 odsto.\nUredbom o finansijskoj podršci privrednim subjektima za održavanje likvidnosti predviđeno je izdvajanje 24 milijarde dinara za odobravanje kredita preko Fonda za razvoj.\nPravo na korišćenje sredstava imaće preduzetnici, zadruge, mikro, mala i srednja preduzeća koja su u većinskom privatnom ili zadružnom vlasništvu, uz uslov da obavljaju proizvodnu, uslužnu, trgovinsku i poljoprivrednu delatnost. Krediti za održavanje tekuće likvidnosti i nabavku obrtnih sredstava odobravaće se na rok otplate do 36 meseci, na grejs period do dvanaest meseci, po kamatnoj stopi od jedan odsto godišnje.\nKrediti će se odobravati i vraćati u dinarima. Minimalni iznos kredita koji mogu podići privredna društva je 1.000.000 dinara a preduzetnici i zadruge 200.000 dinara. Maksimalan iznos kredita može biti: za preduzetnike i mikro pravna lica do 10.000.000 dinara, za mala pravna lica do 40.000.000 dinara i za srednja pravna lica do 120.000.000 dinara.\nOsnovni uslov za realizaciju ovih kredita je zadržavanje broja zaposlenih na dan 16. marta 2020. godine s tim da se kako do podnošenja zahteva tako i u toku korišćenja kredita prihvata odstupanje od 10 odsto od broja zaposlenih.\nUkinuto plaćanje PDV za donacije za medicinsku opremu\nMinistar finansija izjavio je da je današnjim usvajanjem mera ukinuto plaćanje poreza na dodatu vrednost za donacije za medicinsku opremu za državne i javne institucije.\nU uredbi se nalazi i deo o jednokratnoj pomoći svim punoletnim građanima Srbije od po 100 evra u dinarskoj protivvrednosti, dodao je Mali.\nOn je rekao da Vlada ne deli mišljenje sa Fiskalnim savetom Srbije o tome da li bi trebalo svakom punoletnom građaninu isplatiti 100 evra u dinarskoj protivvrednosti.\nMali je ocenio da ta mera na pravi način daje dozu optimizmu ili umanjuje negativne posledice krize, a važi za sve građane i nije pojedinačna mera, već deo sveobuhvatnog programa.\n„Smatram da je to vid podrške pojedincu, porodicama, to je pokazatelj da želimo svakome u Srbiji da pomognemo, svi smo jednaki, rekao je Mali i dodao da Fiskalni savet, osim te, nije imao veće zamerke na program mera Vlade Srbije“, rekao je on.\nekonomske merekoronavirusprivredaSiniša Maliuredba


Ligu Evrope Archives - InfoPult\n(UŽIVO): Atletiko za prolaz u osminu finala, Galata za produžetak nade, Monako i Lokomotiva sanjaju Ligu Evrope\nVečerašnji program u Ligi šampiona otvaraju Atletiko Madrid – Monako i Lokomotiva Moskva – Galatasaraj.\nTagged under: kurir, Ligu Evrope\nDinamo gostuje subotičkom Spartaku\nEkipa koja je ove sezone napravila podvig, savladala Spartu iz Praga i plasirala se u treće kolo kvalifikacija za Ligu Evrope, biće naredni rival Dinamu. Spartak će u Kuli dočekati Vranjance u nedelju, 2. avgusta, u meču 7. kola Superlige.\nTagged under: Dinamo Radni, Izvor Vesti Dinamo, juznevesti, Ligu Evrope\n(UŽIVO, VIDEO) PARTIZAN JURI LIGU EVROPE Poznati sastavi: Mirkovićevi ratnici protiv Bešiktaša traže put do grupne faze (20)\nFudbaleri Partizana od 20 časova na „Vodafon“ areni u Istanbulu igraju protiv Bešiktaša revanš utakmicu plej-of faze kvalifikacija za Ligu Evrope.\nTagged under: Fudbaleri Partizana, kurir, Ligu Evrope\nTagged under: Ligu Evrope, Partizana Zoran Mirkovi\nsubota, 18 avgust 2018 by Admin\nBešiktaš narednog četvrtka gostuje u Beogradu ekipi Partizana u okviru plej-ofa kvalifikacija za Ligu Evrope, a turski klub je doveo jedno zvučno pojačanje. U pitanju je Marko Fabijan, reprezentativc Meksika.\nTagged under: kurir, Ligu Evrope, Marko Fabijan\n(UŽIVO, KURIR TV): Partizan – Nordsjeland (20.30), evo kome je Bata Mirković ukazao poverenje!\nčetvrtak, 16 avgust 2018 by Admin\nFudbaleri Partizana igraju sa Nordsjelandom u Humskoj revanš meč trećeg kola kvalifikacija za Ligu Evrope.\nTagged under: Bata Mirkovi, Fudbaleri Partizana, kurir, Ligu Evrope\nFudbaleri OIimpije praktično su obezbedili plasman u plej-of za Ligu Evrope, jer su danas u Ljubljani u prvom meču trećeg kola kvalifikacija deklasirali Helsinki 3:0.\nTagged under: Banetov Zenit Olimpija, kurir, Ligu Evrope\nponedeljak, 06 avgust 2018 by Admin\nTagged under: juznevesti, Ligu Evrope, Meraklije Radni, Nenad Lalatovi\n(UŽIVO) KROZ PAKAO DO LIGE EVROPE: Partizan i Spartak čekaju protivnike u plej-ofu\nFudbaleri Partizana i Spartaka saznaće moguće protivnike na poslednjem stepeniku pred Ligu Evrope, kao i Crvena zvezda ukoliko ispadne od Spartaka iz Trnave.\nRajković: Makabiju će biti teško pred punim tribinama „Čaira“\nVečeras od 21 sat na stadionu „Čair“ počinje revanš drugog kola kvalifikacija za Ligu Evrope između niškog Radničkog i Makabija, a nakon pobede od 2:0 u prvom susretu golman tima iz Izraela Predrag Rajković očekuje pun stadion i da njegov tim prođe dalje.\nTagged under: Izraela Predrag Rajkovi, Izvor Vesti Rajkovi, juznevesti, Ligu Evrope\nKo mogu biti protivnici Partizana i Spartaka pa i Zvezde u plej-ofu za Ligu Evrope\nsubota, 04 avgust 2018 by Admin\nEvropska fudbalska unija je objavila kakve će biti podgrupe na žrebu u ponedeljak (13.30 časova).\nTagged under: Izvor Vesti Ko, Ligu Evrope\nNAPADAJ: Pogledajte koreografiju Meraklija pred meč Radničkog i Makabija (KURIR TV)\nFudbaleri Radničkog imaju veliku podršku navijača u revanš mrču 2. kola kvalifikacija za Ligu Evrope protiv Makabija.\nTagged under: Fudbaleri Radni, kurir, Ligu Evrope


Delovanje u nesrećama - Crveni krst Valjevo je humanitarna organizacija, osnovana u skladu sa pravilima i principima međunarodnog pokreta i Statuta nacionalnog društva – Crvenog krsta Srbije\nCrvenog krsta Valjevo, na teritorijalnom principu kao deo Crvenog krsta Srbije, ima status okružne jedinice za delovanje u nesrećama. Prema statusu raspolaže i planiranom opremom za delovanje u nesrećama.\nImajući prethodno u vidu, sprovodimo sve potrebne aktivnosti usmerene ka uticaju na institucije i pojedince, na prilagođavanju potrebnih normativnih akata iz ove oblasti kojom se danas institucionalno i profesionalno niko ne bavi, obuci kadrova i ekipa, stvaranju neophodnih materijalnih rezervi ( hrana, šatori i druga sredstva ) i stalnom praćenju osposobljenosti ekipa za delovanje u vanrednim situacijama.\nU 2007 godini, na sreću, nismo imalie elementarnih nepogoda u kojima je bilo potrebno aktivirati jedinicu za delovanje u nesrećama..\nRedovno se sprovode stalne aktivnosti na održavanju opreme za delovanje u nesrećama koju posedujemo i edukaciji članova tima okružne jedinice za delovanje u nesrećama.\nObuka ovih ekipa vrši se povremeno na terenu, u organizaciji Crvenog krsta, kako bi se aktivirala postojeća oprema i pomoćna sredstva, za uspešnu realizaciju ove aktivnosti.


Aktivnije uključiti novinare u praćenje rada javnih preduzeća\nAktivnije uključivanje novinara u procese rada korporacija, posebno javnih preduzeća u BiH, cilj je dvodnene konferencije koju je u petak i subotu na Vlašiću organizirao Transparency International BiH (TIBiH).\n– Cilj održavanja treninga je upoznavanje novinara sa efikasnim alatima za izvještavanje o radu i poslovanju javnih preduzeća. Tokom dva dana novinari su bili u prilici da se upoznaju s metodama kako da lakše prepoznaju probleme u radu javnih preduzeća na osnovu analize njihovih finansijskih izvještaja i upravljačkih procesa kako bi svojim izvještajim povećali pritisak na javna preduzeća i vlasnike preduzeća, kao i upoznali građana o tome kako i na koji način se raspolaže sa javnim sredstvima – kazao je projekt menadžer TIBiH Emsad Dizdarević.\nDodao je da je trening organiziran u okviru projekta “Jačanje korporativnog upravljanja javnih preduzeća u BiH kroz antikorupcijske programe“ koje implementira TIBiH uz finansijsku podršku ambasade Kraljevine Holandije u BiH.\nKako je u svojoj prezentaciji istaknuo Branko Kecman iz Udruženja članova odbora privrednih društava u BiH, zakoni o javnim preduzećima u BiH nisu u skladu s međunarodnom praksom, koja nalaže da je što više nezavisnih članova u upravnim odborima, odnosno da u upravnim odborima bude što više profesionalnih nezavisnih članova kao “čuvari nezavisnog pristupa”.\nNaknade u upravnim odborima u BiH su takve da ne motiviraju profesionalce da se prijavljuju, a sa druge strane je općeprihvaćen stav u javnosti “da se u javnim preduzećima ne može ništa učiniti”.\nKecman smatra da se namjerno stvara situacija koja spriječava da se aktiviraju stručni ljudi.\nU tom kontekstiu je zanimljiv nedavni slučaj “Aluminija”, koji nije bio javno preduzeće, ali je zbog broja zaposlenih preduzeće od velikog društvenog značaja. U takvim slučajevima je ključno pitanje da struka na vrijeme kaže da li neka kompanija uopće može postojati. U slučaju “Alumija” su stručnjaci upravo na to još davno upozoravali, posebno jer je u svijetu u ovoj industriji četiri-pet globalnih igrača “kojima ne možete ništa”.\nZato Kecman kaže da je ključno pitanje da li je politički vrh imao hrabrosti da kaže da aktualni proizvodni program ne može opstati, odnosno uprava kompanije je trebala saopćiti da je nužno probati nešto drugo.\n– Bitno je da kompanija opstane, da ljudi rade, bez obzira koji proizvod izrađuju – rekao je on.\nJedan od problem javnih preduzeća u BiH, naglasio je Kecman, jeste što uprave nemaju strategije, što ne upravljaju rizikom, a pravi menadžeri planiraju događaje u budućnosti i upravljaju rizikom.\nOprez, nemojte nasjedati: Internetom kruži lažni kućni test za...\nNarodna vjerovanja: Ako je mlada “lizala” šerpe…


Aleksejev: Prisustvo visokog predstavnika više nije potrebno - Klix.ba\n28.5.2008. u 09:38\nRuska Federacija polazi od toga da je situacija u BiH takva da prisustvo visokog predstavnika više nije neophodno i Rusija u tom smislu radi sa svojim partnerima iz Vijeća za implementaciju mira (PIC), izjavio je u razgovoru za Fenu direktor 4. evropskog odjela ruskog Ministarstva vanjskih poslova, zadužen za jugoistočnu Evropu Aleksandar Aleksejev.\nAleksejev, koji je predvodio rusku delegaciju na konsultacijama ministarstava vanjskih poslova BiH i Rusije, kazao je da je drugo pitanje kako će se okončati funkcija visokog predstavnika, ali je Rusija spremna za raspravu i da se donese odgovarajuća odluka.\nNaveo je da je teško prejudicirati šta će se događati na sjednici PIC-a u junu, ali ruska strana čvrsto računa da će ovo pitanje biti na dnevnom redu.\nStav Rusije prema svim zemljama regiona i svim narodima u BiH je "apsolutno izbalansiran" i dio je principijelnog stava ruske politike na Balkanu, istaknuo je Aleksejev, dodajući kako Rusija ima puno povjerenje prema državama i narodima u regionu.\nSa druge strane, on je apsolutno uvjeren da bilo kakvo nametanje neće biti od koristi te da rješenje bilo kojeg pitanja u regionu treba biti zasnovano na principu saglasnosti svih strana.\n- Taj stav je apsolutno jasan i dosljedan, te isključuje korištenje dvostrukih standarda, poručio je Aleksejev.\nUpitan da kaže kako Rusija gleda na evroatlantske integracije zemalja jugoistočne Evrope, Aleksejev je izdvojio integraciju u Evropsku uniju od integracije u NATO.\nŠto se tiče EU, on smatra da je to prirodan proces i Rusija želi uspjeh zemljama regiona u tom procesu.\nSasvim je drugačije izgleda situacija sa NATO-om, kazao je Aleksejev.\n- Ne smatramo proširenje NATO-a kao prirodno. To ne može dovesti do rješavanja problema u društvima zemalja zapadnog Balkana. Ne smatramo da perspektiva članstva u NATO-u može dovesti do povećanja standarda u zemljama regiona, rekao je on.\nNažalost, kazao je Aleksejev, proširenje NATO-a ima za cilj, ne poboljšanje života građana, nego promjenu odnosa snaga u evroatlantskoj regiji. Pritom na teritoriji novih članica dolazi do proširenja infrastrukture Saveza i narušavanja svih dogovora i obaveza koje je preuzeo NATO.\nAleksejev je upozorio da treba razmisliti da li takva situacija može dovesti do povećanja stabilnosti i sigurnosti u regiji, a naveo je kako primjeri nekih država članica EU (Finska, Austrija, Švedska, Kipar ili Malta) pokazuju da nije nužno biti član NATO-a da bi se postalo članica EU.\nOn nije želio praviti nikakve paralele između Kosova nakon proglašenja nezavisnosti 17. februara i stanja u BiH. Naglasio je da taj problem treba gledati iz šire perspektive.\nPrema njegovim riječima, prvi put nakon II svjetskog rata Evropa je suočena sa situacijom da su narušena dva temeljna principa evropske sigurnosti - nepromjenjivost granica i teritorijalni integritet država.\n- Pokušaj da se prikaže kako proglašenje nezavisnosti Kosova nije presedan izaziva smijeh kod stručnjaka, rekao je Aleksejev.\nNaveo je kako je od 17. februara već uočeno ponavljanje vruće faze u Nagornom Karabahu, oblasti oko koje se spore Armenija i Azerbejdžan, te naglašenog zaoštravanja u gruzijskim odmetnutim regionima Abhaziji i Južnoj Osetiji, u kojima je rat spriječen "isključivo zaslugom Rusije".\nAleksejev je uvjeren da će se i dalje vidjeti ozbiljni problemi zbog narušavanja međunarodnog prava kakvo se dogodilo na Kosovu.\nNa kraju razgovora on je govorio o ruskom stavu prema formiranju nove vlade u Srbiji, nakon što su 11 maja održani izbori u Srbiji.\n- Rusija želi da Srbija ima stabilnu vlast, a kakva će ta vlast biti nije na Rusiji da odluči, kazao je Aleksejev, dodajući da nova vladajuća koalicija treba da bude formirana prema rezultatima izbora, a njegova zemlja je spremna za saradnju sa svakom vladom koja će tako biti formirana.\nU Bijeljini akcija pripadnika SIPA-e u prostorijama CIPS-a\n28.05.2008. u 09:33


SNS, demokrate, LDP, sve je to danas isto\nSNS, demokrate, LDP, sve je to danas isto\nSa distance od skoro 10 meseci od đurđevdanskih izbora sada se već jasnije naziru obrisi novog rasporeda na srpskoj političkoj sceni i podele na dva fronta. Sa jedne strane su one političke opcije koje su odustale od Srbije, koje danas čine koaliciju SNS – SPS – URS – DS – LDP, jedinstvenu u zalaganju za ulazak Srbije u EU po svaku nacionalnu cenu i daljoj predaji Kosova i Metohije.\nNa drugoj strani se nalazi patriotski politički blok, za koji se može reći da ne odustaje od Srbije i nacionalnih i državnih interesa, oličenih pre svega u prekidu pogubnog procesa ulaska Srbije u EU i neodstupnoj borbi za očuvanje Kosova i Metohije u sastavu Srbije. Ovaj blok čine DSS, SRS i DVERI.\nPrvi, evrounijatski blok je jedinstven i po pitanju prodaje poljoprivrednog zemljišta strancima, uvođenja GMO u Srbiju, daljeg zaduživanja zemlje i brojnim drugim pitanjima. Drugi, patriotski blok je jedinstven u suprotstavljanju ovim pogubnim socijalno – ekonomskim procesima i zalaže se za veću podršku domaćoj privredi i poljoprivredi kroz povratak uloge države u ekonomskoj sferi.\nVeliki broj zbunjenih glasača sa đurđevdanskih izbora stoji između ova dva bloka, najviše u neverici da je SNS prešao na drugu stranu i priključio se evrounijatskom bloku. Veliki broj rodoljuba iz redova SNS, pa i SPS, danas gleda kako njihovi lideri učestvuju u zaokruživanju druge šiptarske države na Balkanu i stvaranju Velike Albanije. Ali, ono što treba da znaju jeste da čak ni tu neće biti kraj rasprodaji i rasparčavanju Srbije.\nProšlo je gotovo neprimećeno da je nova Vlada Srbije na čelu sa SNS ukinula tri ministarstva identiteta: ministarstvo vera, dijaspore i Kosova i Metohije, i time jasno stavila do znanja koliko im je stalo do ove tri oblasti. Sadašnja kancelarija za KiM služi za amortizaciju briselskih dogovora sluđivanjem i izazivanjem podela među Srbima na KiM, kancelarija za dijasporu je neprimetna, a kancelarija za vere još nije ni formirana. Da ovde i ne govorimo o odsustvu bilo kakve politike zaštite ugroženih ljudskih i nacionalnih prava Srba u regionu.\nAli, zato se sve radi na geopolitičkom sakaćenju Srbije: prostor severno od Save i Dunava uz podršku novih vlasti pada pod interesnu sferu Ujedinjenih arapskih emirata, Nemačke i Mađarske, a južno od Save i Dunava uveliko potpada pod tursku sferu interesovanja, posebno aerodromi u Lađevcima kod Kraljeva i na Pešteru. Ulaganja u Rašku oblast iz muslimanskih zemalja svakoga dana su sve veća i mere se milionskih iznosima u stranim valutama.\nTako se postepeno ova linija fronta sve više produbljuje i postaje vidljivija na političkoj sceni Srbije, koja se sve jasnije deli na političare koji su deo kolonijalne uprave i političare koji se bore za slobodu suverene države. Sve će zavisiti od toga koliko će brzo građani shvatiti na čijoj su strani predsednik Tomislav Nikolić, premijer Ivica Dačić i prvi potpredsednik Vlade Srbije Aleksandar Vučić.


Marković: Država zbog auto-puta neće biti oštećena ni cent – Bankar.me\nMarković: Država zbog auto-puta neće biti oštećena ni cent\nMarch 20, 2019 CRNA GORA, SAOBRAĆAJ, SVE VIJESTI Leave a comment\nNavode da će Crna Gora biti oštećena za 134 miliona eura zbog propusta demantuju brojne činjenice, nećemo platiti nijedan euro više od ugovorom predviđene sume, niti će država biti oštećena za ijedan cent, poručio je danas premijer Duško Marković na premijerskom satu.\nMarkovića je poslanik Bošnjačke stranke Ervin Ibrahimović pitao kada će biti završena prioritetna dionica auto-puta Bar Boljare i da li je tačno da će država biti oštećena za 134 miliona eura zbog propusta do kojih je došlo prilikom priprema za gradnju auto-puta.\nMarković je kazao da je izgradnja auto-puta najzahtjevniji projekat koji se trenutno realizuje u našoj zemlji i najsloženiji projekat koji se ikada izvodio na ovim prostorima i to ne samo u građevinskom smislu.\n“Od auto-puta se s pravom očekuje da postane zamajac ekonomije, da generiše dodatni potencijal naše privrede, da osigura razvojnu perspektivu kroz otvaranje novih radnih mjesta, ali i da obezbijedi osudni doprinos za ravnomjerniji regionalni razvoj”, poručio je prvi čovjek Vlade.\nPrema njegovim riječima, navode da će država biti oštećena demantuju brojne činjenice. Ugovor o projektovanju prioritetne dionice je, kako je istakao, zaključen na temelju idejnog projekta, a ne idejnog rješenja.\n“U idejnom projektu definisan je početak dionice Smokovac-Mateševo, od stacionaže 0, koja se nalazi nakon buduće petlje Smokovac, gledano iz pravca Podgorice. Ugovorom je jasno definisana obaveza izvođača radova da uradi glavni projekat, izgradi, nabavi i ugradi opremu i instalacije za dionicu Smokovac-Mateševo, u dužini od 41 kilometar, počevši od stacionaže 0. Sve navedeno za cijenu od 809,5 miliona eura. Ugovorom je određeno i da se ugovorena cijena može korigovati do 10 odsto u slučaju potrebe za izvođenje naknadnih i nepredviđenih radova”, naveo je Marković.\nKako je kazao, suma od 10 odsto je 81 milion eura i predstavlja sredstva iz kojih će se isplatiti izgradnja prve faze radova na Smokovcu, izgradnja sistema za vodosnabdijevanje lokalnog stanovništva i izgradnja sistema za napajanje strujom.\n“Niti je taj trošak 134 miliona, niti ćemo platiti ijedan euro preko ugovorom predviđene sume, niti će država biti oštećena za ijedan cent”, jasan je Marković.\nOn je naglasio da se ne može govoriti o zaboravljenim radovima.\n“Petlja Smokovac nije zaboravljena, već je ona, shodno detaljnom prostornom planu auto-puta Bar-Boljare, sastavni dio jedne od sljedećih dionica auto-puta i to dionice Smokovac-Farmaci”, istakao je premijer, objasnivši da petlja postoji onamo gdje treba povezati dvije dionice ili dva auto-puta, a u ovom slučaju ona će se graditi onda kada auto-put nastavi da se razvija ka Baru.\nDanas su, kazao je, prvi kilometri auto-puta već formirani na terenu, po njima se prolazi, mostovi povezuju klisure, a probijeni tuneli su planine i brda pretvorili u cestu, a već naredne godine, zaključio je Marković, biće pušten u saobraćaj auto-put do Mateševa.\nPOJMOVIautoput bar - boljare Duško Marković kašnjenje autoput\nPrevious CBCG: Privremena uprava odgovorno upravlja Atlas bankom\nSljedeći Evropska komisija po treći put kaznila Google


Održana konstitutivna sednica Odbora za obnovu i razvoj Sremskih Karlovaca » Uprava za kapitalna ulaganja AP Vojvodine\nDanas je u Sremskim Karlovcima održana konstitutivna sednica Odbora za obnovu i razvoj Sremskih Karlovaca, na kojoj je dogovoreno da se formira tim koji će izgraditi trogodišnji plan obnove i razvoja centra naše istorije, duhovnosti i kulture. Događaju su prisustvovali direktor Uprave za kapitalna ulaganja AP Vojvodine Nedeljko Kovačević, pokrajinska sekretarka za kulturu, javno informisanje i odnose s verskim zajednicama Dragana Milošević i predsednik opštine Sremski Karlovci Aleksandar Stojkečić.\n„Okupili smo se da bismo zajednički sagledali dosadašnje rezultate i nastavili sa obnovom Sremskih Karlovaca, uz novi trogodišnji program obnove kulturno-istorijskog nasleđa, ali i uz program podsticaja razvoja i drugih segmenata života i rada“\nizjavio je predsednik Pokrajinske vlade Igor Mirović.\n„Završili smo sanaciju fasade Sabornog hrama, u toku su radovi na rekonstrukciji Rimokatoličkog župnog ureda, nastavljamo s radovima i na obnovi fasade Patrijaršijskog dvora“\nizjavio je Mirović.\n„Uveren sam da ćemo u godinama pred nama učiniti sve da Sremske Karlovce, naše najsjajnije i najznačajnije kulturno nasleđe, oživimo i obnovimo“\nizjavio je predsednik Mirović.\nOn je podsetio da je Pokrajinska vlada, putem Budžetskog fonda za Sremske Karlovce, izdvojila gotovo 300 miliona dinara za fazu obnove koja je u toku.\n„Ono na čemu ćemo insistirati prilikom donošenja tog programa jeste da napravimo korak dalje, a to je da Sremski Karlovci dobiju kulturni centar koji bi obuhvatio sve aspekte kulture, mogućnost održavanja pozorišnih predstava, likovnih događaja, muzičkih sadržaja i festivala, ali koji bi mogao da se pretvori i u bioskopski prostor”\nizjavila je potpredsednica Vlade Republike Srbije i ministarka kulture i informisanja Maja Gojković\n„Ovde se nalazi kultura našeg naroda, ovo je jedan dragulj koji moramo sačuvati“\nizjavio je vladika sremski Vasilije.\nKikinda dobija potpuno novu modernu pijacu za nekoliko nedelja\nIzgradnja i rehabilitacija ulica rešava višedecenijske probleme građana Čuruga\nDirektor Uprave za kapitalna ulaganja AP Vojvodine Nedeljko Kovačević i predsednik opštine Žabalj Uroš Radanović…


SAD uvele sankcije „iransko-ruskoj mreži“ za isporučivanje nafte Siriji - Sputnjik Srbija\n20:46 28 Maj 2020\n17:45 20.11.2018 (osveženo 18:19 20.11.2018) Preuzmite kraći link\nNa sankcionom spisku našli su se „Promsirjoimport“ i KGK (engleski naziv „Global vision group“), kao i iranska kompanija „Tadbir Kiš“ i šest fizičkih lica, među kojima je zamenik direktora „Promsirjoimporta“ Andrej Dogajev.\nVisokorangirani predstavnik američke administracije rekao je novinarima da su sankcije uvedene „iransko-ruskoj mreži“ za isporučivanje nafte u Siriju.\n„Danas je kancelarija za kontrolu inostrane imovine (Ministarstva finansija SAD) preduzela dejstva protiv međunarodne mreže, koja je uz pomoć obmana omogućavala iranskom režimu da preko ruskih kompanija isporučuje naftu Siriji“, naveo je američki činovnik.\nPrema njegovim tvrdnjama, na taj način sirijska Vlada dobija milione barela nafte iz Irana, dok Iran dobija stotine miliona dolara iz Sirije za finansiranje Korpusa čuvara\niranske revolucije, kao i organizacija „Hamas“ i „Hezbolah“.\nČinovnik je dodao da se nafta tajno dostavlja u Siriju brodovima koji isključuju dži-pi-es sistem, kako bi izbegli praćenje isporuka.\nKao organizator isporuka označen je sirijski državljanin Mohamed Amer el Šviki i njegova kompanija „Global vision group“, koja se nalazi u Rusiji.\nnafta, sankcije, Ministarstvo finansija SAD, Sirija, Iran


AFA – all for all, organizacija koja je posvećena osnaživanju žena kroz inovacije i tehnologije, u partnerstvu sa Women4Cyber chapter Srbija i AFA Švajcarska, odražala je prvi po redu International Female Students Hackathon uz podršku kompanija TeleGroup Ltd i Microsoft Švajcarska na kome su učestvovale studentkinje sa tehničkih, tehnoloških i biznis fakulteta u Srbiji i Švajcarskoj.\nHakaton je realizovan u virtuelnom 3D okruženju 12. i 13. maja kada su devojke radile na rešenju za izazov Deep Fake u oblasti sajber bezbednosti. Svaki tim studentkinja imao je podršku iskusnih mentora iz velikih tehnoloških kompanija poput Levi9, TeleGroup, Cetin, Roche Diagnostics, Microsoft Switzerland, Netlight i Palantir.\nPrvi dan, pre početka hakatona, studentkinjama su se obratile i inspirativnim govorima motivisale: Tatjana Matić - ministarka trgovine, turizma i telekomunikacija, koja je otvorila Hakaton, Sanja Kekić - potpredsednica Women4Cyber Chapter Srbija, Natalie Mombelli – Enterprise Security Executive u Microsoft Švajcarska i Diana Gligorijević – suosnivačica kompanije Tele Group.\nČlanovi žirija, koji su činili Sanja Kekić, Saša Vidanović (Customer Success Account Management Lead u Microsoft Švajcarska) i Ivana Ružičić (CEO u Smart New Frontier Group), imali su težak zadatak da izaberu adekvatno predstavljeno, najrelevantnije i najkreativnije rešenje izuzetnih timova.\nTim koji je osvojio prvo mesto je predstavio rešenje za kreiranje aplikacije koja omogućava otkrivanje falsifikata u sajber bezbednosti kao i zaštitu ličnih podataka korisnika. Aplikacija, pod nazivom BlockFake App se zasniva na Cloud Computing-u uz upotrebu Blockchain tehnologije, a uglavnom je namenjena velikim kompanijama čiji je glavni fokus sajber bezbednost i deepfake izazov.\nPobedničkom timu, koji su činile Vanja Božić, Dragana Ninković, Nina Krstović i Nina Cojić i sa kojima su radile mentorke Kristina Knežević iz kompanije TeleGroup i Sofia Martinez Gomez iz Rosche Diagnostic Europe, dodeljeni su Huawei MatePad T8 tableti.\nTim koji je osvojio drugo mesto je bio mentorisan od strane Karl Ots iz kompanije Microsoft Švajcarska a Ümmünur Armagan, Milica Andrić, Tijana Aleksić, Tijana Kolović i Nikolina Tomić su zajedničkim radom došle do veoma kreativnog rešenja za deepfake pod nazivom Smarter Way.\nInternational Female Students Hackathon je organizovan sa ciljem da okupi perspektivne ženske talente sa STEAM i biznis fakulteta, uključi ih u mrežu stručnjaka i podstakne ih da se uključe u oblast sajber bezbednosti u okviru koje, od svih zaposlenih, žene čine samo 20%.\nCyber security poslovi su trenutno među najbrže rastućim poslovima na svetu a ipak zemljama širom sveta nedostaju kandidati koji poseduju barem 50% veština neophodnih za ovu oblast.


Prva sednica Štaba za vanredne situacije kojom će predsedavati GRADONAČELNIK RADOJIČIĆ\nSednica Gradskog štaba za vanredne situacije kojom će predsedavati gradonačelnik Beograda dr Zoran Radojičić, održaće se sutra u 14 časova, u Velikoj sali Starog dvora.\nNa sednici će biti reči o spremnosti grada za potencijalne vanredne situacije tokom letnjeg perioda.\nKako je za "Blic" kazao gradski sekretar Darko Glavaš, javnost će o svim detaljima biti obaveštena nakon sednice.\n- To je prva sednica Štaba za vanredne situacije kojom će predsedavati gradonačelnik Beograda dr Zoran Radojičić. On će da otvori i zatvori sednicu, a nakon toga moći ćemo da vam damo sve relevantne informacije - kazao je Glavaš.\nGlavni izazovi u letnjem periodu u Beogradu do sada su bile olujne nepogode i požari. Najveći požar na otvorenom prošle godine zabeležen je na deponiji u Vinči, kada se zapalio otpad, zbog čega se danima širio dim.


Putin i Makron razgovarali o Karabahu - 20.10.2020, Sputnik Srbija\nPutin i Makron razgovarali o Karabahu\nPredsednik Rusije Vladimir Putin razgovarao je telefonom sa predsednikom Francuske Emanuelom Makronom, saopštila je pres-služba Kremlja. 20.10.2020, Sputnik Srbija\nrusija, svet, vesti, francuska, vladimir putin, emanuel makron\n17:59 20.10.2020 (Osveženo: 01:02 26.08.2021)\nPredsednik Rusije Vladimir Putin razgovarao je telefonom sa predsednikom Francuske Emanuelom Makronom, saopštila je pres-služba Kremlja.\nDvojica lidera razgovarali su o situaciji u Karabahu, a Putin je Makrona informisao o koracima preduzetim za sprečavanje dalje eskalacije borbi, navodi se u saopštenju.\n„Detaljno je razmatran razvoj situacije u zoni sukoba oko Nagorno-Karabaha. Vladimir Putin obavestio je o preduzetim koracima za sprečavanje dalje eskalacije borbenih dejstava i što skorijoj obnovi pregovora u cilju političko-diplomatskog rešavanja problema u Karabahu. Naglašen je značaj da suprotstavljene snage poštuju dogovore o prekidu vatre postignute 10. i 17. oktobra“, ističe se u saopštenju.\nTakođe je naglašena spremnost za nastavak bliske koordinacije Rusije i Francuske kao kopredsedavajućih Minske grupe OEBS-a, kao i preko Saveta bezbednosti UN, dodaje se u saopštenju. Osim toga, lideri su se dogovorili o kontaktima na različitim nivoima.\nTokom telefonskog razgovora, predsednici Rusije i Francuske potvrdili su svoj interes za pojačavanjem zajedničkih napora u borbi protiv terorizma. Putin je izjavio saučešće u vezi sa terorističkim napadom u predgrađu Pariza 16. oktobra – varvarskim ubistvom francuskog učitelja.\n„U tom kontekstu potvrđen je obostrani interes za pojačavanje zajedničkih napora u borbi protiv terorizma i širenja ekstremističke ideologije“, navodi se u saopštenju.


Zimski uslovi, zimska oprema – Semendria\n24. oktobar 2013. DRUŠTVO – Agencija za bezbednost saobraćaja Republike Srbije podseća sve vozače da u periodu od 1. novembra do 1. aprila vozila moraju imati opremu koja je neophodna u zimskim uslovima.\nU naznačenom periodu vozila treba da budu opremljena sa sva četiri zimska pneumatika, u uslovima kada se zbog vremenskih uslova na kolovozu nalaze sneg, led ili poledica. Dubina gazećeg sloja na pneumaticima za zimsku upotrebu ne sme biti manja od 4 milimetra. Zimska oprema nije obavezna u danima kada su vremenske prilike takve da nema snega i leda.\nU periodu od 1. novembra do 1. aprila, van naseljenog mesta, obavezno je posedovanje lanaca ili drugih uređaja za povećanje trakcije u prtljažniku. Lanci se montiraju na pogonske točkove na deonicama puta koje su označene znakom obaveze upotrebe lanaca kada je sneg na kolovozu. U naselju, vozila ne moraju biti opremljena lancima, odnosno drugim uređajima za povećanje trakcije.\nPodsećamo da je za one koji ne koriste zimsku opremu kada je to potrebno novčana kazna 3 hiljade dinara, a ukoliko je poseduju a ne koriste u skladu sa propisima, 5 hiljada dinara.\nPored obavezne zimske opreme i njenog pravilnog korišćenja, za bezbednu vožnju u zimskom periodu od velikog značaja je povećana pažnja, sporija vožnja i držanje bezbednog odstojanja. U takvim uslovima u saobraćaju, vozačima se savetuje da voze sporije, kao i da drže bar tri puta veće odstojanje između vozila da bi mogli, po potrebi, na vreme bezbedno da se zaustave. Nagla kočenja mogu biti opasna pa ih treba izbegavati, a ukoliko ipak dođe do proklizavanja vozačima se savetuje da oslobode kočnice.\nU uslovima snežnih padavina, najbolji savet je da ne krećete na put ako ne morate, da sačekate da sneg prestane da pada i da se ulice i putevi očiste. Ukoliko nije moguće izbeći vožnju, podsećamo da celo vozilo mora biti očišćeno od snega, posebno sva stakla, svetlosna signalizacija i krov. Da biste vozilo očistili od snega i da biste bezbedno učestvovali u saobraćaju, potrebno je da planirate dodatno vreme.\nSkrećemo pažnju da je povećana pažnja neophodna na mostovima, nadvožnjacima, duž rečnih tokova i na putevima koji nisu prioritet u pogledu održavanja. Ukoliko je spoljna temperatura iznad nivoa na kojem se stvara led, podsećamo da je leđenje kolovoza i u takvim uslovima, ukoliko je mokar, moguće u senovitim delovima na putu ili na mostovima i nadvožnjacima.\nU zimskim uslovima veoma je važno da prepoznate opasnost na vreme, i da prilagodite brzinu vozila uslovima na putu.\n« Karate klub Lotos najbolji na Kupu Srbije\nJavna debata: Energetska efikasnost u zgradarstvu »


Ren i Merkelova: Nastavak pregovora sa Srbijom već tokom juna\nKomesar Evropske unije za proširenje Oli Ren izjavio je danas da Evropska komisija sa Srbijom može da nastavi pregovore o asocijaciji i prudruživanju, ali da će konačan datum moći da bude odredjen posle posete glavne tužiteljke Haškog tribunala Karle del Ponte Beogradu naredne sedmice.\n"Na osnovu veoma pažljive i obuhvatne procene Komisija može da obnovi pregovore o stabilizaciji i pridruživanju. Datum za prvu rundu moći ćemo da odredimo po povratku Karle del Ponte iz Beograda i u svetlu nalaza njene posete", rekao je Ren novinarima u Berlinu.\nKomesar za proširenje EU je učestvovao u razgovorima koje su danas vodili savezna kancelarka Angela Merkel i predsednik Srbije Boris Tadić. Ren je izrazio uverenje da će "srpska vlada nastojati da maksimalno iskoristi ovu posetu i nastaviti da ostvaruje bitan napredak u ostvarivanju pune saradnje sa Haškim tribunalom".\n"Kada budu otpočeli, biće neophodno nekoliko meseci da privedemo pregovore kraju. Naglašavam da je nužan uslov za okončanje pregovora puna saradnja sa Haškim tribunalom koja bi trebalo da dovede do izručenja i hapšenja Ratka Mladića i drugih optuženih", izričito je rekao Ren.\nNa pitanje novinara da li očekuje da će prva runda obnovljenih pregovora o stabilizaciji i asocijaciji početi već tokom juna, Ren je rekao da očekuje da će se prva runda pregovora sa Srbijom "svakako održati već u junu" .\nAngela Merkel: Podrška evropskom putu Srbije\nNemačka kancelarka Angela Merkel koja je do 1. jula i predsedavajuća Evropske unije, najavila je danas da će Berlin i Brisel nastaviti da podržavaju Srbiju na njenom putu u evropske integracije, bez obzira na razlike u stavovima o budućem statusu Kosova. Istovremeno je kancelarka odbacila mogućnost da se Srbiji ponudi ubrzana procedura za ulazak u EU ukoliko bi se Beograd zauzvrat odrekao sadašnjeg stava da je neprihvatljiva nezavisnost Kosova. Angela Merkel je ocenila da je "zamislivo da pregovori o stabilizaciji i asocijaciji sa EU budu obnovljeni već tokom juna".\nKancelarka je ocenila da Kosovo ostaje tema koja "nije laka" i ponovila da EU i dalje zastupa stav da u Ujedinjenim nacijama treba da bude usvojena rezolucija na osnovu plana Martija Ahtisarija.\n"Razlike u stavovima o Kosovu nas ne sprečavaju da i dalje podržavamo put Srbije u EU", istakla je kancelarka.\n"Ne bi nikako vodilo stabilnosti u regionu ako bi Srbija odjednom na putu u EU pretekla Hrvatsku, niti bi to uticalo da se približe sada različita mišljenja o Kosovu. Naravno da je za Srbiju nužna evropska perspektiva, ali ovakvu trampu smatram neprihvatljivom", rekla je kancelarka Merkel.\nPredsednik Tadić je ponovio stav Srbije da je "nezavisnost Kosova neprihvatljiva" i izrazio uverenje da još "ima prostora da se postigne medjusobno prihvatljivo rešenje". Tadić je rekao da "Srbija ima kapaciteta da u tim razgovorima učestvuje i demokratsku nameru da se postigne kompromisno rešenje prihvatljivo i za Beograd i za Prištinu".\nNaveo je da je u Berlin došao da "ubedi evropske prijatelje Srbije da što pre treba obnoviti pregovore o asocijaciji i stabilizaciji", jer je Srbija "pružila dovoljno dokaza da je spremna na punu saradnju sa Haškim tribunalom." Predsednik Srbije je kazao da je to što je Srbija trenutno jedina zemlja u regionu koja ne pregovara sa EU ne samo "štetno po Srbiju i njene gradjane, već i kontraproduktivno kada je reč o interesima EU".


Karić: Spreman sam da učestvujem na tenderu za PKB\nBiznis Autor:FoNet30. avg. 201717:15 > 17:20\nKao čovek koji je dobio najviša međunarodna priznanja u oblasti biznisa i ekonomije, nikada nisam učestvovao u pljačkaškoj otimačini zvanoj privatizacija Srbije u kojoj je milion ljudi ostalo bez posla, saopštio je predsednik BK grupe Bogoljub Karić i dodao da je spreman da učestvuje na tenderu za PKB.\nBlic danas piše da je Karić ponudio 30 miliona evra za PKB, što je država odbila, jer je procenila vrednost te kompanije na 145 miliona evra, kao i da je tim povodom imao neprijatan razgovor sa predsednikom Srbije Aleksandrom Vučićem.\n„Srbija nije pijaca da bi se krčmila po kabinetima i u tri kafane i dva stana, kako su to radili pojedinci iz bivše, tzv. demokratske vlasti, koja je uništila nacionalnu ekonomuju Srbije“, naveo je Karić u saopštenju.\nPrema njegovim rečima, upravo je ova vlast i njen predsednik ispunila najvažnije obećanje da će sve biti javno i na tenderima.\n„Niti sam nudio bilo koju sumu, niti sam ikada išta privatizovao ili kupovao van tendera“, saopštio je Karić.\nSve što sam u pola veka stvorio sa svojiom porodicom, otela je protivzakonito bivša vlast i zato želimo dana da se vratimo i radimo u Srbiji, naglasio je on.


Jagodina domaćin Svesrpskog Kupa u ženskoj kategoriji! - Rukometni Žurnal\nUto, 28.sep.2021 15:02\nNaslovna Srbija Jagodina domaćin Svesrpskog Kupa u ženskoj kategoriji!\nSvesrpski kup za rukometašice i definitvno biće odigran 28. i 29. avgusta tekuće godine. Domaćin premijernog izdanja biće Rukometni savez Srbije, a utakmice će biti odigrane po svoj prilici u Jagodini. Za sada je izvesno da će Rukometni savez Republike Srpske predstavljati rukometašice banjalučkog Borca i „Mire“ iz Prijedora.\nDva su čoveka najzaslužnija što će se igrati Svesrpski kup za rukometašice, a to su predsednik Vlade Republike Srpske Radovan Višković i prvi čovek Rukometnog saveza Republike Srpske Marinko Umičević.\nNa posljednjem Svesrpskom kupu za rukometaše odigranom decembra 2019. godine na Palama, premijer Radovan Višković dao je inicijativu da se pokrene slično takmičenje i za rukometašice. Ovakvu njegovu ideju rado sam prihvatio i na sreću svih nas 28. i 29. avgusta biće odigran prvi Svesrpski kup za dame. Moram istaći da sam imao razumijevanje od predsjednice RS Srbije Milene Delić koja je takođe sa oduševljenjem prihvatila da i rukometašice igraju Svesrpski kup– izjavio je Marinko Umičević.\nPrema njegovim rečima sistem takmičenja bi trebao da bude isti kao i kod rukometaša. To znači da bi se u polufinalnim mečevima između sebe sastale ekipe iz Republike Srpske (Borac i „Mira“), odnosno predstavnici Rukometnog saveza Srbije.\nO svemu smo već obavjestili naše sportske prijatelje iz Rukometnog saveza Srbije i mislim da neće biti problema, a imali bismo uvijek po jednog finalistu iz oba Saveza– dodao je Umičević.\nPrethodni tekstTokio 2020 – Palička spasio Šveđane – Danci furiozni protiv domaćina!\nSledeći tekstMilanov – Drpljanin – Acev nova pojačanja Golden Art-a!


Povređeni dečaci iz Prijepolja prebačeni u Užički zdravstveni centar - PRIJEPOLJE ONLINE\nPovređeni dečaci iz Prijepolja prebačeni u Užički zdravstveni centar\nPrijepolje – Dvoje dece povređeno je u saobraćajnoj nesreći koja se dogodila u naselju Zalug, kad je na dvojicu dečaka dok su se vraćali iz škole naleteo automobil, čiji je vozač, kako RINA, nezvanično saznaje bio u alkoholisanom stanju.\nIlustracija, vozilo Hitne pomoći\nJedno od dvoje dece je srednjoškolsg uzrasta (17), dok je drugo dete učenik osnovne škole (13). Nakon prijema u prijepoljskoj bolnici, zbog ozbiljnosti povreda prebačeni su u bolnicu u Užicu.\n“Oba dečaka primljena su na odeljenje dečije hirurgije, nisu životno ugroženi, ali će ostati na opservaciji u zdravstevnom centru. U pitanju su lakše telsne povrede, jedan dečak ima lakši potres mozga, a drugi oguljotine”, izjavila je Danijela Vasiljević, PR Zdravstvenog centra Užice.\nThe post Povređeni dečaci iz Prijepolja prebačeni u Užički zdravstveni centar appeared first on PPmedia.


MOTOR blog » Nova Opel Astra – Sjajna „wellness“ oaza Nova Opel Astra – Sjajna „wellness“ oaza – MOTOR blog\nUđite i osećajte se kao kod kuće: dok atletski dizajn spoljašnjosti nove Astre odiše sportskom notom i lakoćom, enterijer nove generacije bestselera iz C segmenta predstavlja toplu i prijatnu, personalnu „wellness“ oazu. Opel se svojski potrudio da kreira sveobuhvatan, individualan „wellness“ ambijent za vozača i putnike – uključujući i luksuznu opciju kada je reč o opremljenosti: Opelov „AirWellness“ aroma sistem.\n„Naš jedinstveni aroma sistem se savršeno uklapa u Astrin kvantni skok. On ispunjava automobil predivnim mirisom. Na primer, „Balancing Green Tea“ je veoma opuštajuć i zajedno sa opcijama poput masažera u sedištu, kreira potpuno nov vozački osećaj“, kaže Opelova šefica marketinga, Tina Miler (Tina Müller). „Za one koji preferiraju muževniji miris, tu je „Energizing Dark Wood“.“\nNapravite pauzu u toku dnevne rutine: Nova Astra to čini lakim\n„Napravite pauzu tokom stresne svakodnevice na par minuta. U današnje vreme, za mnoge vozače su njihovi automobili jedno od retkih mesta gde mogu za trenutak da se posvete sami sebi. Svaki detalj treba da se uklopi u celinu“, kaže Tina Miler, rezimirajući ideju u vezi sa razvojem aroma sistema.\nMnogo elemenata doprinosi „wellness“ iskustvu, uključujući premijum „wellness“ sedišta, koja se mogu podešavati u 18 smerova u cilju pronalaženja idealne individualne pozicije i superiornog komfora za leđa. Opelova dodatno razvijena AGR (Kampanja za zdravija leđa) sertifikovana ergonomska sedišta sada po prvi put nude kombinaciju funkcija masaže, memorije, ventilacije i grejanja. Takođe, novi „Apple CarPlay“ i „Android Auto“ sistemi kompatibilni sa „IntelliLink“ tehnologijom, pružaju individualnu zabavu i sjajan zvuk. Ipak, jedan važan aspekt je i dalje nedostajao po ljudima koji učestvuju u razvoju Opela, aspekt koji bi kompletirao ugođaj za sva čula. Na taj način se taktilnom, vizuelnom i auditivnom doživljaju pridružio i mirisni, tako da sada prijatan miris doprinosi vrhunskom ugođaju u automobilu.\n„AirWellness“ aroma sistem, razvijen ekskluzivno za Astru je bio solucija. Opelovi marketinški stručnjaci, inženjeri i francuska parfemska kompanija „Azur Fragrances“, zajedno su radili na projektu više od godinu dana. Bezbroj mirisnih uzoraka je selekcionisano, testirano i iznova poboljšavano dok konačno dva mirisa nisu odabrana za aroma sistem nove Astre: „Balancing Green Tea“ sa opuštajućim efektom i osvežavajući „Energizing Dark Wood“. Prednost za kupce Astre: oni ne moraju da se odluče samo za jedan miris, već brzo i lako mogu da zamene pripremljene mirisne uloške u zavisnosti od svog raspoloženja.\nS obzirom na činjenicu da su parfimerije zadužene za kreiranje mirisa, Opelovi inženjeri su razvili odgovarajući sistem. Aroma sistem može lako biti postavljen na centralnu konzolu sa „PowerFlex“ adapterom i napunjen mirisnim ulošcima. On se greje putem električne energije od pet volti, a zatim ispušta miris u kabinu.\nNova Opel Astra – Sjajna „wellness“ oaza was last modified: November 17th, 2015 by Goran Aničić\nNova Opel AstraOpel Srbija


Izložena dragocena kolekcija lutaka iz pet predstava | (Vesti - 17. 09. 2018) Subotica.com\nPutujuća izložba lutaka pod nazivom "Pet gradova – pet pozorišta" svečano je otvorena danas u holu Dečjeg pozorišta Subotica. Ova izložba deo je aktivnosti projekta "THEATRO", koji u okviru prekogranične saradnje Srbije i Mađarske, sprovode Otvoreni univerzitet Subotica i Lutkarsko pozorište "Kever Bela" iz Segedina.\nU cilju promocije zajedničkog kulturnog nasleđa u oblasti pozorišne umetnosti za decu, izložba je predstavila dragocenu kolekciju odabranih lutaka iz pet predstava iz pet pozorišta prekograničnog regiona.\nTako je Lutkarsko pozorište "Kever Bela" iz Segedina izložilo lutke iz predstave "Vila trogranog hrasta", a Lutkarsko pozorište "Ciroka" iz Kečkemeta lutke iz predstave "Svaki miš voli sir". Na izložbi su i lutke iz predstave "Snežana i sedam patuljaka" Dečjeg pozorišta Subotica, "Veliki pčelar" Pozorišta mladih iz Novog Sada i "Pobratim vetrova" Narodnog pozorišta "Toša Jovanović" iz Zrenjanina.\n- Kako bismo pozorišnu umetnost još više približili deci, sve ove lutke pripremićemo i u digitalnom formatu na našoj veb stranici, koja će predstavljati virtuelni muzej prekograničnog regiona. Na taj način ćemo današnoj modernoj digitalnoj generaciji približiti pozorišnu umetnost za decu i lutkarstvo - rekao je Laslo Kever, direktor Lutkarskog pozorišta "Kever Bela" iz Segedina na otvaranju izložbe. - Naše pozorište je bilo svedok rađanja Međunarodnog festivala pozorišta za decu i u proteklih četvrt veka uvek smo rado dolazili, bilo kao učesnici, gosti ili prijatelji festivala. Festivalu želim još bar 25 godina uspešnog rada, a publici i prisutnima da se dobro zabave na predstavama.\nOva izložba deo je aktivnosti projekta "THEATRO", koji u okviru prekogranične saradnje Srbije i Mađarske, sprovode Otvoreni univerzitet Subotica i Lutkarsko pozorište "Kever Bela" iz Segedina. Osim izložbe, u okviru festivala odvijaće se i druge aktivnosti ovog projekta, kao što su lutkarski kamp za decu iz Subotice i Segedina, gostovanje pozorišta "Kever Bela" u Subotici, kao i repriza dela takmičarskog programa festivala u Segedinu.\nIzložba će biti otvorena do 27. septembra, a kako je do sada već obišla Segedin i Kečkemet, a nakon zatvaranja u Subotici gostovaće u Novom Sadu i Zrenjaninu.\nizložba dečje pozorište međunarodni festival pozorišta za decu


IslamBosna » U Beogradu protest zbog dolaska Hillary Clinton\nU Beogradu protest zbog dolaska Hillary Clinton\nDemonstranti su saopštili da je u organizaciji Srpskog narodnog pokreta “Naši” i Srpskog sabora Zavetnici, pred više stotina građana, održan protestni skup zbog dolaska američke državne sekretarke.\n“Govornici među kojima je bila i Mila Alečković, Džon Bosnić, Rajko Đurđević i predstavnik SNP NAŠI Igor Marinković i Zavetnika Damnjan Knežević, jednoglasno su poručili da protagonisti nezavisnosti Kosova i Metohije nisu dobrodošli u Srbiju”, navedeno je na sajtu ovog udruženja.\nNa protestu je raširen i transparent na kojem je pisalo “Dalje kandže od Kosova – to je sveta zemlja Srbinova” uz karikaturu Hillary Clinton kao vampira. Okupljeni građani su uz zvižduke propratili i svako pominjanje imena Hilary Clinton i poručili da se „protive pokušajima američke administracije da srpskom narodu nametne nezavisnost Kosova i Metohije“.\nSkup koji je prošao bez incidenata pratile se jake snage policije.\nŠefica američke diplomatije Hillary Clinton i visoka predstavniva Evropske unije za sigurnost Catherin Ashton danas će u popodnevnim satima iz Sarajeva doputovati u Beograd, gdje će razgovarati sa predsjednikom i premijerom Srbije Tomislavom Nikolićem i Ivicom Dačićem.


Atletski savez Srbije - Blic Online\nMeđunarodni sajam sporta od 27. do 29.novembra\nNa Beogradskom sajmu će se od 27. do 29. novembra održati Međunarodni sajam sporta, dok će 29. novembra biti potpisan Protokol o saradnji između Turističke organizacije Beograda i Atletskog saveza Srbije.\nBeogradski maraton: Mi smo jedini i isključivi vlasnici Maratona\nPreduzeće Beogradski maraton d.o.o. saopštilo je danas da je ono "jedini i isključivi" vlasnik idejnih projekata "Beogradski maraton" i "Dečji maraton", kao i da pripreme za te trke "napreduju iznad očekivanja".\nPreduzeće "Beogradski maraton": Oduzimanje trke je bespravno\nPreduzeće "Beogradski maraton d.o.o." saopštilo je danas da su po njihovom mišljenju predsednik Atletskog saveza Beograda Jovan Šurbatović i gradski sekretar za sport i omladinu Aca Kovačević počinili krivična dela, jer su potvrdili nameru da na "bespravan način organizuju trku".\nMinistarka omladine i sporta, Alisa Marić i načelnik Vojno-građevinskog centra Beograd pukovnik Miroljub Nikolić, potpisali su danas u Palati “Srbija” ugovor o početku izgradnje prve atletske dvorane u Srbiji. Dvorana će imati 7.200 kvadrata, a ukupna vrednost radova premašuje 4 miliona evra.


SEEbiz.eu / BA / Otvoren Sarajevo Business Forum: U fokusu povezivanje s Kinom\nSarajevo Business Forum Kina kineska ekonomija Bakir Izetbegović Mehmer Simsek\nOtvoren Sarajevo Business Forum: U fokusu povezivanje s Kinom\nDatum objave: 04.05.2016. - 11:50:31\nSARAJEVO - Sedmi Sarajevo Business Forum (SBF) otvoren je danas, a trajat će dva dana pod sloganom Perspektive Kina plus 16, što podrazumijeva saradnju s Kinom i još 16 zemalja srednje i Jugoistočne Evrope. Glavni cilj je predstaviti privredne potencijale zemalja Jugoistočne Evrope uz mogućnosti saradnje s Kinom, kao privrednom silom.\nOve godine na SBF-u Kina učestvuje sa 150 članova delegacije, zatim Indija sa 25 biznismena i investitora, kao i brojni ministri i privrednici iz Malezije, Saudijske Arabije, ministri ekonomije i trgovine iz Katara i Kuvajta i brojni drugi.\nPredsjedavajući Predsjedništva BiH Bakir Izetbegović u obraćanju na otvaranju 7. Sarajevo Business Foruma (SBF) naglasio je privredne potencijale BiH pozivajući na njihovo iskorištavanje i mogućnosti koje se pružaju stranim investitorima.\nIzetbegović je kazao da SBF ove godine ide korak naprijed zbog saradnje s Kinom i 16 zemalja srednje i Jugoistočne Evrope, koje su u snažnom razvoju, a od čega svi mogu imati korist.\n"Pokretanje privredne saradnje zasnovane na nekadašnjem 'putu svile', uz kineska ulaganja, koja su okrenuta budućnosti BiH može imati značajnu ulogu u privrednom povezivanju Azije i Evrope, zbog svog geostrateškog položaja", istakao je Izetbegović.\nOn je dodao da 2016. godinu treba učiniti godinom uspjeha, te da je BiH već na tom putu tim što je u februaru predala aplikaciju za članstvo u Evropsku uniju, jer su integracijski procesi najbolji za napredak i razvoj.\n"Ulagači koji na vrijeme prepoznaju privredni potencijal koji imamo bit će korak ispred onih koji oklijevaju zarobljeni u stereotipima prošlosti", kazao je Izetbegović.\nBiH ima ogromne privredne potencijale koji su neiskorišteni, a najviše u segmentu energetike, transporta, poljoprivrede i turizma. BiH ima šest milijardi tona rezervi uglja, zatim odlične uvjete za razvoj poljoprivrede, a šesta smo destinacija po rastu broja turističkih posjeta.\nIzetbegović je na kraju obraćanja pozvao sve investitore da iskoriste potencijale BiH, naglašavajući da strani ulagači imaju ista prava kao i domaći, te da uvoz opreme ne podliježe carini, što je veoma važno.\nZamjenik premijera Republike Turske Mehmer Simsek podsjetio je kako Turska i BiH imaju duboke i snažne veze, te da BiH ima posebno mjesto u njihovim srcima.\n"Stabilnost i prosperitet BiH i regije u cjelini je važan prioritet za Tursku. Pružali smo podršku ovoj regiji i nastavit ćemo to raditi. Svijet prolazi kroz težak period. Rast je usporio na tri posto, zemlje imaju sve veće dugove, a stanovništvo je sve starije. Javljaju se nemiri u određenim dijelovima svijeta. Svijetu je potrebno više saradnje , integracije i otvorenosti. Zato je ovakva regionalna konferencija koja uključuje Kinu i EU važan put", rekao je Simsek.\nIstakao je kako je "BiH privlačna destinacija za turske investicije" podsjetivši kako već u našoj zemlji imaju jednu najvećih turskih banaka.\n"Turska je pored inkluzivnosti kao prioritet postavila strukturalne reforme. One ne bi trebale biti samo na papiru, jer korisne su samo ako se realizuju. Mislim da cijelom svijetu treba više strukturalnih reformi i da EU ne treba zaustaviti proces proširenja na cijeli Balkan, a i Turska treba biti dio te zajednice. Vjerujemo da BiH može postati glavna baza za proizvodnju za ciljana evropska tržišta, te baza za kineske investicije", rekao je Simsek.


U Velikoj Britaniji naveliko kradu ovce: Prošle nedelje otuđeno 64 grla - Stočarstvo | Agroklub.rs\nUz dronove i povećanu policijsku patrolu, poljoprivrednicima i vlasnicima zemljišta širom regije podeljeno je 150 znakova upozorenja.\nKrađa ovaca u Velikoj Britaniji nekada je bila problem malih razmera, ipak sada se broj ukradenih ovaca broji u hiljadama, a organizuju ih kriminalne bande. Lopovi su ukrali 64 ovce s polja u poslednjem incidentu krađe ovaca u Northemptonširu.\nŽivotinje su odvedene u Vest Hadon (West Haddon) prošle nedelje. Policija krađu povezuje s nizom incidenata širom regije u kojima je od februara zaklano 81 janjadi i ovaca, a 258 grla je ukradeno, izveštava BBC.\nRanije ovog meseca, tamošnje snage pokrenule su noćne patrole s dronovima u nameri da pronađu odgovorne za napade na životinje. Službenici veruju da su ukradene i ubijene životinje zatim ilegalno prodavane restoranima i prodavnicama, te veruju da se za krađu ovaca koristi nekakva prikolica.\nUz dronove i povećanu policijsku patrolu, poljoprivrednicima i vlasnicima zemljišta širom regije podeljeno je 150 znakova upozorenja. Policija poziva poljoprivrednike i ostale koji žive u ruralnim delovima zemlje da budu na oprezu.\nKrađa ovaca Engleska Northemptonšir